pli: ‘sattime kāyā akaṭā, akaṭavidhā …pe…


nikaya: sn

layer: root

title_pli: Saṁyutta Nikāya 24.8 1. Sotāpattivagga

pli: sukhadukkhaṁ palentī’ti.


pli: Vedanāya sati …pe…


pli: saññāya sati …


pli: saṅkhāresu sati …


pli: viññāṇe sati, viññāṇaṁ upādāya, viññāṇaṁ abhinivissa evaṁ diṭṭhi uppajjati:


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante” …pe…


pli: “yaṁ panāniccaṁ dukkhaṁ vipariṇāmadhammaṁ, api nu taṁ anupādāya evaṁ diṭṭhi uppajjeyya:


pli: ‘sattime kāyā akaṭā akaṭavidhā …pe…


pli: sukhadukkhaṁ palentī’”ti?


pli: “No hetaṁ, bhante”.


pli: “Yampidaṁ diṭṭhaṁ sutaṁ mutaṁ viññātaṁ pattaṁ pariyesitaṁ anuvicaritaṁ manasā tampi niccaṁ vā aniccaṁ vā”ti?


pli: “Aniccaṁ, bhante …pe…


pli: api nu taṁ anupādāya evaṁ diṭṭhi uppajjeyya:


pli: “Yato kho, bhikkhave, ariyasāvakassa imesu ca ṭhānesu kaṅkhā pahīnā hoti, dukkhepissa kaṅkhā pahīnā hoti …pe… dukkhanirodhagāminiyā paṭipadāyapissa kaṅkhā pahīnā hoti—


pli: ayaṁ vuccati, bhikkhave, ariyasāvako sotāpanno avinipātadhammo niyato sambodhiparāyano”ti.


pli: Aṭṭhamaṁ.


title_pli: Saṁyutta Nikāya 24.9 1. Sotāpattivagga

pli: Saṁyutta Nikāya 24.9


pli: 1. Sotāpattivagga


pli: Sassatadiṭṭhisutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa evaṁ diṭṭhi uppajjati:


pli: ‘sassato loko’”ti?


pli: “Bhagavaṁmūlakā no, bhante, dhammā …pe…


pli: “Rūpe kho, bhikkhave, sati, rūpaṁ upādāya, rūpaṁ abhinivissa evaṁ diṭṭhi uppajjati:


pli: ‘sassato loko’ti.


pli: Vedanāya sati …pe…


pli: saṅkhāresu sati …


pli: viññāṇe sati, viññāṇaṁ upādāya, viññāṇaṁ abhinivissa evaṁ diṭṭhi uppajjati:


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante” …pe…


pli: vipariṇāmadhammaṁ, api nu taṁ anupādāya evaṁ diṭṭhi uppajjeyya:


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Aniccaṁ, bhante …pe…


pli: api nu taṁ anupādāya evaṁ diṭṭhi uppajjeyya:


pli: ‘sassato loko’”ti?


pli: “Yampidaṁ diṭṭhaṁ sutaṁ mutaṁ viññātaṁ pattaṁ pariyesitaṁ anuvicaritaṁ manasā tampi niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, api nu taṁ anupādāya evaṁ diṭṭhi uppajjeyya:


pli: “Yato kho, bhikkhave, ariyasāvakassa imesu ca ṭhānesu kaṅkhā pahīnā hoti, dukkhepissa kaṅkhā pahīnā hoti …pe… dukkhanirodhagāminiyā paṭipadāyapissa kaṅkhā pahīnā hoti—


pli: ayaṁ vuccati, bhikkhave, ariyasāvako sotāpanno avinipātadhammo niyato sambodhiparāyano”ti.


pli: Navamaṁ.


title_pli: Saṁyutta Nikāya 24.96 4. Catutthagamanavagga

pli: Saṁyutta Nikāya 24.96


pli: 4. Catutthagamanavagga


pli: Adukkhamasukhīsutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa evaṁ diṭṭhi uppajjati:


pli: ‘adukkhamasukhī attā hoti arogo paraṁ maraṇā’”ti?


pli: “Bhagavaṁmūlakā no, bhante, dhammā …pe….


pli: “Rūpe kho, bhikkhave, sati, rūpaṁ upādāya, rūpaṁ abhinivissa evaṁ diṭṭhi uppajjati:


pli: ‘adukkhamasukhī attā hoti arogo paraṁ maraṇā’ti.


pli: Vedanāya sati …


pli: saññāya sati …


pli: saṅkhāresu sati …


pli: viññāṇe sati, viññāṇaṁ upādāya, viññāṇaṁ abhinivissa evaṁ diṭṭhi uppajjati:


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Tasmātiha, bhikkhave, yaṁ kiñci rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Yā kāci vedanā …


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā, oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ: ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Catutthapeyyālo.


pli: Tassuddānaṁ


pli: Purimagamane aṭṭhārasa veyyākaraṇā,


pli: Dutiyagamane chabbīsaṁ vitthāretabbāni;


pli: Tatiyagamane chabbīsaṁ vitthāretabbāni,


pli: Diṭṭhisaṁyuttaṁ samattaṁ.


title_pli: Saṁyutta Nikāya 25.1 1. Cakkhuvagga

pli: Saṁyutta Nikāya 25.1


pli: 1. Cakkhuvagga


pli: Cakkhusutta


pli: Sāvatthinidānaṁ.


pli: “Cakkhuṁ, bhikkhave, aniccaṁ vipariṇāmi aññathābhāvi;


pli: sotaṁ aniccaṁ vipariṇāmi aññathābhāvi;


pli: ghānaṁ aniccaṁ vipariṇāmi aññathābhāvi;


pli: jivhā aniccā vipariṇāmī aññathābhāvī;


pli: kāyo anicco vipariṇāmi aññathābhāvi;


pli: mano anicco vipariṇāmī aññathābhāvī.


pli: Yo, bhikkhave, ime dhamme evaṁ saddahati adhimuccati—ayaṁ vuccati saddhānusārī, okkanto sammattaniyāmaṁ, sappurisabhūmiṁ okkanto, vītivatto puthujjanabhūmiṁ;


pli: abhabbo taṁ kammaṁ kātuṁ, yaṁ kammaṁ katvā nirayaṁ vā tiracchānayoniṁ vā pettivisayaṁ vā upapajjeyya;


pli: abhabbo ca tāva kālaṁ kātuṁ yāva na sotāpattiphalaṁ sacchikaroti.


pli: Yassa kho, bhikkhave, ime dhammā evaṁ paññāya mattaso nijjhānaṁ khamanti, ayaṁ vuccati: ‘dhammānusārī, okkanto sammattaniyāmaṁ, sappurisabhūmiṁ okkanto, vītivatto puthujjanabhūmiṁ;


pli: abhabbo ca tāva kālaṁ kātuṁ yāva na sotāpattiphalaṁ sacchikaroti’.


pli: Yo, bhikkhave, ime dhamme evaṁ pajānāti evaṁ passati, ayaṁ vuccati: ‘sotāpanno avinipātadhammo niyato sambodhiparāyano’”ti.


pli: Paṭhamaṁ.


title_pli: Saṁyutta Nikāya 25.10 1. Cakkhuvagga

pli: Saṁyutta Nikāya 25.10


pli: 1. Cakkhuvagga


pli: Khandhasutta


pli: Sāvatthinidānaṁ.


pli: “Rūpaṁ, bhikkhave, aniccaṁ vipariṇāmi aññathābhāvi;


pli: vedanā aniccā vipariṇāmī aññathābhāvī;


pli: saññā …


pli: saṅkhārā aniccā vipariṇāmino aññathābhāvino;


pli: viññāṇaṁ aniccaṁ vipariṇāmi aññathābhāvi.


pli: Yo, bhikkhave, ime dhamme evaṁ saddahati adhimuccati, ayaṁ vuccati saddhānusārī, okkanto sammattaniyāmaṁ, sappurisabhūmiṁ okkanto, vītivatto puthujjanabhūmiṁ;


pli: Yo, bhikkhave, ime dhamme evaṁ pajānāti evaṁ passati, ayaṁ vuccati:


pli: ‘sotāpanno avinipātadhammo niyato sambodhiparāyano’”ti.


pli: Dasamaṁ.


pli: Cakkhuvaggo paṭhamo.


pli: Tassuddānaṁ


pli: Cakkhu rūpañca viññāṇaṁ,


pli: phasso ca vedanāya ca;


pli: Saññā ca cetanā taṇhā,


pli: dhātu khandhena te dasāti.


pli: Okkantasaṁyuttaṁ samattaṁ.


title_pli: Saṁyutta Nikāya 25.2 1. Cakkhuvagga

pli: Saṁyutta Nikāya 25.2


pli: 1. Cakkhuvagga


pli: Rūpasutta


pli: Sāvatthinidānaṁ.


pli: “Rūpā, bhikkhave, aniccā vipariṇāmino aññathābhāvino;


pli: saddā aniccā vipariṇāmino aññathābhāvino;


pli: gandhā aniccā vipariṇāmino aññathābhāvino;


pli: rasā aniccā vipariṇāmino aññathābhāvino;


pli: phoṭṭhabbā aniccā vipariṇāmino aññathābhāvino;


pli: dhammā aniccā vipariṇāmino aññathābhāvino.


pli: Yo, bhikkhave, ime dhamme evaṁ saddahati adhimuccati, ayaṁ vuccati saddhānusārī, okkanto sammattaniyāmaṁ, sappurisabhūmiṁ okkanto, vītivatto puthujjanabhūmiṁ;


pli: abhabbo taṁ kammaṁ kātuṁ, yaṁ kammaṁ katvā nirayaṁ vā tiracchānayoniṁ vā pettivisayaṁ vā upapajjeyya;


pli: abhabbo ca tāva kālaṁ kātuṁ yāva na sotāpattiphalaṁ sacchikaroti.


pli: Yassa kho, bhikkhave, ime dhammā evaṁ paññāya mattaso nijjhānaṁ khamanti, ayaṁ vuccati: ‘dhammānusārī, okkanto sammattaniyāmaṁ, sappurisabhūmiṁ okkanto, vītivatto puthujjanabhūmiṁ;


pli: abhabbo ca tāva kālaṁ kātuṁ yāva na sotāpattiphalaṁ sacchikaroti’.


pli: Yo, bhikkhave, ime dhamme evaṁ pajānāti evaṁ passati, ayaṁ vuccati:


pli: ‘sotāpanno avinipātadhammo niyato sambodhiparāyano’”ti.


pli: Dutiyaṁ.


title_pli: Saṁyutta Nikāya 25.3 1. Cakkhuvagga

pli: Saṁyutta Nikāya 25.3


pli: 1. Cakkhuvagga


pli: Viññāṇasutta


pli: Sāvatthinidānaṁ.


pli: “Cakkhuviññāṇaṁ, bhikkhave, aniccaṁ vipariṇāmi aññathābhāvi;


pli: sotaviññāṇaṁ …


pli: ghānaviññāṇaṁ …


pli: jivhāviññāṇaṁ …


pli: kāyaviññāṇaṁ …


pli: manoviññāṇaṁ aniccaṁ vipariṇāmi aññathābhāvi.


pli: Yo bhikkhave …pe…


pli: sambodhiparāyano”ti.


pli: Tatiyaṁ.


title_pli: Saṁyutta Nikāya 25.4 1. Cakkhuvagga

pli: Saṁyutta Nikāya 25.4


pli: Samphassasutta


pli: “Cakkhusamphasso, bhikkhave, anicco vipariṇāmī aññathābhāvī;


pli: sotasamphasso …


pli: ghānasamphasso …


pli: jivhāsamphasso …


pli: kāyasamphasso …


pli: manosamphasso anicco vipariṇāmī aññathābhāvī.


pli: Yo, bhikkhave, ime dhamme evaṁ saddahati adhimuccati, ayaṁ vuccati ‘saddhānusārī …pe…


pli: sambodhiparāyano’”ti.


pli: Catutthaṁ.


title_pli: Saṁyutta Nikāya 25.5 1. Cakkhuvagga

pli: Saṁyutta Nikāya 25.5


pli: 1. Cakkhuvagga


pli: Samphassajasutta


pli: Sāvatthinidānaṁ.


pli: “Cakkhusamphassajā, bhikkhave, vedanā aniccā vipariṇāmī aññathābhāvī;


pli: sotasamphassajā vedanā …pe…


pli: ghānasamphassajā vedanā …pe…


pli: jivhāsamphassajā vedanā …pe…


pli: kāyasamphassajā vedanā …pe…


pli: manosamphassajā vedanā aniccā vipariṇāmī aññathābhāvī.


pli: Pañcamaṁ.


title_pli: Saṁyutta Nikāya 25.6 1. Cakkhuvagga

pli: Saṁyutta Nikāya 25.6


pli: Rūpasaññāsutta


pli: “Rūpasaññā, bhikkhave, aniccā vipariṇāmī aññathābhāvī;


pli: saddasaññā …


pli: gandhasaññā …


pli: rasasaññā …


pli: phoṭṭhabbasaññā …


pli: dhammasaññā aniccā vipariṇāmī aññathābhāvī.


pli: Yo, bhikkhave, ime dhamme evaṁ saddahati adhimuccati, ayaṁ vuccati ‘saddhānusārī …pe…


pli: sambodhiparāyano’”ti.


pli: Chaṭṭhaṁ.


title_pli: Saṁyutta Nikāya 25.7 1. Cakkhuvagga

pli: Saṁyutta Nikāya 25.7


pli: 1. Cakkhuvagga


pli: Rūpasañcetanāsutta


pli: Sāvatthinidānaṁ.


pli: “Rūpasañcetanā, bhikkhave, aniccā vipariṇāmī aññathābhāvī;


pli: saddasañcetanā …


pli: gandhasañcetanā …


pli: rasasañcetanā …


pli: phoṭṭhabbasañcetanā …


pli: dhammasañcetanā aniccā vipariṇāmī aññathābhāvī.


pli: Sattamaṁ.


title_pli: Saṁyutta Nikāya 25.8 1. Cakkhuvagga

pli: Saṁyutta Nikāya 25.8


pli: Rūpataṇhāsutta


pli: “Rūpataṇhā, bhikkhave, aniccā vipariṇāmī aññathābhāvī;


pli: saddataṇhā …


pli: gandhataṇhā …


pli: rasataṇhā …


pli: phoṭṭhabbataṇhā …


pli: dhammataṇhā aniccā vipariṇāmī aññathābhāvī.


pli: Yo, bhikkhave, ime dhamme evaṁ saddahati adhimuccati, ayaṁ vuccati ‘saddhānusārī …pe…


pli: sambodhiparāyano’”ti.


pli: Aṭṭhamaṁ.


title_pli: Saṁyutta Nikāya 25.9 1. Cakkhuvagga

pli: Saṁyutta Nikāya 25.9


pli: 1. Cakkhuvagga


pli: Pathavīdhātusutta


pli: Sāvatthinidānaṁ.


pli: “Pathavīdhātu, bhikkhave, aniccā vipariṇāmī aññathābhāvī;


pli: āpodhātu …


pli: tejodhātu …


pli: vāyodhātu …


pli: ākāsadhātu …


pli: viññāṇadhātu aniccā vipariṇāmī aññathābhāvī.


pli: Navamaṁ.


title_pli: Saṁyutta Nikāya 26.1 1. Uppādavagga

pli: Saṁyutta Nikāya 26.1


pli: 1. Uppādavagga


pli: Cakkhusutta


pli: “Yo kho, bhikkhave, cakkhussa uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo sotassa uppādo ṭhiti …pe…


pli: yo ghānassa uppādo ṭhiti …


pli: yo jivhāya uppādo ṭhiti …


pli: yo kāyassa uppādo ṭhiti …


pli: yo manassa uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo ca, bhikkhave, cakkhussa nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo.


pli: Yo sotassa nirodho …pe…


pli: yo ghānassa nirodho …


pli: yo jivhāya nirodho …


pli: yo kāyassa nirodho …


pli: yo manassa nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Paṭhamaṁ.


title_pli: Saṁyutta Nikāya 26.10 1. Uppādavagga

pli: Saṁyutta Nikāya 26.10


pli: Khandhasutta


pli: Sāvatthinidānaṁ.


pli: “Yo kho, bhikkhave, rūpassa uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo vedanāya …


pli: yo saññāya …


pli: yo saṅkhārānaṁ …


pli: yo viññāṇassa uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo ca kho, bhikkhave, rūpassa nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo.


pli: yo viññāṇassa nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Dasamaṁ.


pli: Uppādavaggo paṭhamo.


pli: Tassuddānaṁ


pli: Cakkhu rūpañca viññāṇaṁ,


pli: phasso ca vedanāya ca;


pli: Saññā ca cetanā taṇhā,


pli: dhātu khandhena te dasāti.


pli: Uppādasaṁyuttaṁ samattaṁ.


title_pli: Saṁyutta Nikāya 26.2 1. Uppādavagga

pli: Saṁyutta Nikāya 26.2


pli: 1. Uppādavagga


pli: Rūpasutta


pli: Sāvatthinidānaṁ.


pli: “Yo kho, bhikkhave, rūpānaṁ uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo saddānaṁ …


pli: yo gandhānaṁ …


pli: yo rasānaṁ …


pli: yo phoṭṭhabbānaṁ …


pli: yo dhammānaṁ uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo ca kho, bhikkhave, rūpānaṁ nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo.


pli: yo dhammānaṁ nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Dutiyaṁ.


title_pli: Saṁyutta Nikāya 26.3 1. Uppādavagga

pli: Saṁyutta Nikāya 26.3


pli: Viññāṇasutta


pli: “Yo kho, bhikkhave, cakkhuviññāṇassa uppādo ṭhiti …pe…


pli: jarāmaraṇassa pātubhāvo …pe…


pli: yo manoviññāṇassa uppādo ṭhiti …pe…


pli: jarāmaraṇassa pātubhāvo.


pli: Yo ca kho, bhikkhave, cakkhuviññāṇassa nirodho …pe…


pli: jarāmaraṇassa atthaṅgamo …pe…


pli: yo manoviññāṇassa nirodho …pe…


pli: jarāmaraṇassa atthaṅgamo”ti.


pli: Tatiyaṁ.


title_pli: Saṁyutta Nikāya 26.4 1. Uppādavagga

pli: Saṁyutta Nikāya 26.4


pli: 1. Uppādavagga


pli: Samphassasutta


pli: Sāvatthinidānaṁ.


pli: “Yo kho, bhikkhave, cakkhusamphassassa uppādo ṭhiti …pe…


pli: yo manosamphassassa uppādo ṭhiti …pe…


pli: Yo ca kho, bhikkhave, cakkhusamphassassa nirodho …pe…


pli: yo manosamphassassa nirodho …pe…


pli: Catutthaṁ.


title_pli: Saṁyutta Nikāya 26.5 1. Uppādavagga

pli: Saṁyutta Nikāya 26.5


pli: Samphassajasutta


pli: “Yo kho, bhikkhave, cakkhusamphassajāya vedanāya uppādo ṭhiti …pe… jarāmaraṇassa pātubhāvo …pe….


pli: Yo manosamphassajāya vedanāya uppādo ṭhiti …pe…


pli: jarāmaraṇassa pātubhāvo.


pli: Yo ca kho, bhikkhave, cakkhusamphassajāya vedanāya nirodho vūpasamo …pe…


pli: jarāmaraṇassa atthaṅgamo …pe…


pli: yo manosamphassajāya vedanāya nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Pañcamaṁ.


title_pli: Saṁyutta Nikāya 26.6 1. Uppādavagga

pli: Saṁyutta Nikāya 26.6


pli: 1. Uppādavagga


pli: Saññāsutta


pli: Sāvatthinidānaṁ.


pli: “Yo kho, bhikkhave, rūpasaññāya uppādo ṭhiti …pe…


pli: jarāmaraṇassa pātubhāvo …pe…


pli: yo dhammasaññāya uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo ca kho, bhikkhave, rūpasaññāya nirodho …pe…


pli: yo dhammasaññāya nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Chaṭṭhaṁ.


title_pli: Saṁyutta Nikāya 26.7 1. Uppādavagga

pli: Saṁyutta Nikāya 26.7


pli: Sañcetanāsutta


pli: “Yo kho, bhikkhave, rūpasañcetanāya uppādo ṭhiti …pe…


pli: yo dhammasañcetanāya uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo ca kho, bhikkhave, rūpasañcetanāya nirodho …pe…


pli: jarāmaraṇassa atthaṅgamo …pe…


pli: yo dhammasañcetanāya nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Sattamaṁ.


title_pli: Saṁyutta Nikāya 26.8 1. Uppādavagga

pli: Saṁyutta Nikāya 26.8


pli: 1. Uppādavagga


pli: Taṇhāsutta


pli: Sāvatthinidānaṁ.


pli: “Yo kho, bhikkhave, rūpataṇhāya uppādo ṭhiti …pe…


pli: jarāmaraṇassa pātubhāvo …pe…


pli: yo dhammataṇhāya uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo ca kho, bhikkhave, rūpataṇhāya nirodho …pe…


pli: yo dhammataṇhāya nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Aṭṭhamaṁ.


title_pli: Saṁyutta Nikāya 26.9 1. Uppādavagga

pli: Saṁyutta Nikāya 26.9


pli: Dhātusutta


pli: “Yo kho, bhikkhave, pathavīdhātuyā uppādo ṭhiti abhinibbatti pātubhāvo …pe… jarāmaraṇassa pātubhāvo;


pli: yo āpodhātuyā …


pli: yo tejodhātuyā …


pli: yo vāyodhātuyā …


pli: yo ākāsadhātuyā …


pli: yo viññāṇadhātuyā uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo ca kho, bhikkhave, pathavīdhātuyā nirodho …pe… jarāmaraṇassa atthaṅgamo;


pli: yo āpodhātuyā nirodho …


pli: yo tejodhātuyā nirodho …


pli: yo vāyodhātuyā nirodho …


pli: yo ākāsadhātuyā nirodho …


pli: yo viññāṇadhātuyā nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Navamaṁ.


title_pli: Saṁyutta Nikāya 27.1 1. Kilesavagga

pli: Saṁyutta Nikāya 27.1


pli: 1. Kilesavagga


pli: Cakkhusutta


pli: Sāvatthinidānaṁ.


pli: “Yo, bhikkhave, cakkhusmiṁ chandarāgo, cittasseso upakkileso.


pli: Yo sotasmiṁ chandarāgo, cittasseso upakkileso.


pli: Yo ghānasmiṁ chandarāgo, cittasseso upakkileso.


pli: Yo jivhāya chandarāgo, cittasseso upakkileso.


pli: Yo kāyasmiṁ chandarāgo, cittasseso upakkileso.


pli: Yo manasmiṁ chandarāgo, cittasseso upakkileso.


pli: Yato kho, bhikkhave, bhikkhuno imesu chasu ṭhānesu cetaso upakkileso pahīno hoti, nekkhammaninnañcassa cittaṁ hoti.


pli: Nekkhammaparibhāvitaṁ cittaṁ kammaniyaṁ khāyati, abhiññā sacchikaraṇīyesu dhammesū”ti.


pli: Paṭhamaṁ.


title_pli: Saṁyutta Nikāya 27.10 1. Kilesavagga

pli: Saṁyutta Nikāya 27.10


pli: Khandhasutta


pli: “Yo, bhikkhave, rūpasmiṁ chandarāgo, cittasseso upakkileso …pe… yo viññāṇasmiṁ chandarāgo, cittasseso upakkileso.


pli: Yato kho, bhikkhave, bhikkhuno imesu pañcasu ṭhānesu cetaso upakkileso pahīno hoti, nekkhammaninnañcassa cittaṁ hoti.


pli: Dasamaṁ.


pli: Kilesavaggo paṭhamo.


pli: Tassuddānaṁ


pli: Cakkhu rūpañca viññāṇaṁ,


pli: phasso ca vedanāya ca;


pli: Saññā ca cetanā taṇhā,


pli: dhātu khandhena te dasāti.


pli: Kilesasaṁyuttaṁ samattaṁ.


title_pli: Saṁyutta Nikāya 27.2 1. Kilesavagga

pli: Saṁyutta Nikāya 27.2


pli: 1. Kilesavagga


pli: Rūpasutta


pli: Sāvatthinidānaṁ.


pli: “Yo, bhikkhave, rūpesu chandarāgo, cittasseso upakkileso.


pli: Yo saddesu …


pli: yo gandhesu …


pli: yo rasesu …


pli: yo phoṭṭhabbesu …


pli: yo dhammesu chandarāgo, cittasseso upakkileso.


pli: Yato kho, bhikkhave, bhikkhuno imesu chasu ṭhānesu cetaso upakkileso pahīno hoti, nekkhammaninnañcassa cittaṁ hoti.


pli: Nekkhammaparibhāvitaṁ cittaṁ kammaniyaṁ khāyati, abhiññā sacchikaraṇīyesu dhammesū”ti.


pli: Dutiyaṁ.


title_pli: Saṁyutta Nikāya 27.3 1. Kilesavagga

pli: Saṁyutta Nikāya 27.3


pli: Viññāṇasutta


pli: “Yo, bhikkhave, cakkhuviññāṇasmiṁ chandarāgo, cittasseso upakkileso.


pli: Yo sotaviññāṇasmiṁ …


pli: yo ghānaviññāṇasmiṁ …


pli: yo jivhāviññāṇasmiṁ …


pli: yo kāyaviññāṇasmiṁ …


pli: yo manoviññāṇasmiṁ chandarāgo, cittasseso upakkileso.


pli: Tatiyaṁ.


title_pli: Saṁyutta Nikāya 27.4 1. Kilesavagga

pli: Saṁyutta Nikāya 27.4


pli: 1. Kilesavagga


pli: Samphassasutta


pli: Sāvatthinidānaṁ.


pli: “Yo, bhikkhave, cakkhusamphassasmiṁ chandarāgo, cittasseso upakkileso.


pli: Yo sotasamphassasmiṁ …


pli: yo ghānasamphassasmiṁ …


pli: yo jivhāsamphassasmiṁ …


pli: yo kāyasamphassasmiṁ …


pli: yo manosamphassasmiṁ chandarāgo, cittasseso upakkileso.


pli: Yato kho, bhikkhave, bhikkhuno …pe…


pli: abhiññā sacchikaraṇīyesu dhammesū”ti.


pli: Catutthaṁ.


title_pli: Saṁyutta Nikāya 27.5 1. Kilesavagga

pli: Saṁyutta Nikāya 27.5


pli: Samphassajasutta


pli: “Yo, bhikkhave, cakkhusamphassajāya vedanāya chandarāgo, cittasseso upakkileso.


pli: Yo sotasamphassajāya vedanāya …


pli: yo ghānasamphassajāya vedanāya …


pli: yo jivhāsamphassajāya vedanāya …


pli: yo kāyasamphassajāya vedanāya …


pli: yo manosamphassajāya vedanāya chandarāgo, cittasseso upakkileso.


pli: Pañcamaṁ.


title_pli: Saṁyutta Nikāya 27.6 1. Kilesavagga

pli: Saṁyutta Nikāya 27.6


pli: 1. Kilesavagga


pli: Saññāsutta


pli: Sāvatthinidānaṁ.


pli: “Yo, bhikkhave, rūpasaññāya chandarāgo, cittasseso upakkileso.


pli: Yo saddasaññāya …


pli: yo gandhasaññāya …


pli: yo rasasaññāya …


pli: yo phoṭṭhabbasaññāya …


pli: yo dhammasaññāya chandarāgo, cittasseso upakkileso.


pli: Yato kho, bhikkhave, bhikkhuno …pe…


pli: abhiññā sacchikaraṇīyesu dhammesū”ti.


pli: Chaṭṭhaṁ.


title_pli: Saṁyutta Nikāya 27.7 1. Kilesavagga

pli: Saṁyutta Nikāya 27.7


pli: Sañcetanāsutta


pli: “Yo, bhikkhave, rūpasañcetanāya chandarāgo, cittasseso upakkileso.


pli: Yo saddasañcetanāya …


pli: yo gandhasañcetanāya …


pli: yo rasasañcetanāya …


pli: yo phoṭṭhabbasañcetanāya …


pli: yo dhammasañcetanāya chandarāgo, cittasseso upakkileso.


pli: Sattamaṁ.


title_pli: Saṁyutta Nikāya 27.8 1. Kilesavagga

pli: Saṁyutta Nikāya 27.8


pli: 1. Kilesavagga


pli: Taṇhāsutta


pli: Sāvatthinidānaṁ.


pli: “Yo, bhikkhave, rūpataṇhāya chandarāgo, cittasseso upakkileso.


pli: Yo saddataṇhāya …


pli: yo gandhataṇhāya …


pli: yo rasataṇhāya …


pli: yo phoṭṭhabbataṇhāya …


pli: yo dhammataṇhāya chandarāgo, cittasseso upakkileso.


pli: Yato kho, bhikkhave, bhikkhuno …pe…


pli: abhiññā sacchikaraṇīyesu dhammesū”ti.


pli: Aṭṭhamaṁ.


title_pli: Saṁyutta Nikāya 27.9 1. Kilesavagga

pli: Saṁyutta Nikāya 27.9


pli: Dhātusutta


pli: “Yo, bhikkhave, pathavīdhātuyā chandarāgo, cittasseso upakkileso.


pli: Yo āpodhātuyā …


pli: yo tejodhātuyā …


pli: yo vāyodhātuyā …


pli: yo ākāsadhātuyā …


pli: yo viññāṇadhātuyā chandarāgo, cittasseso upakkileso.


pli: Yato kho, bhikkhave, bhikkhuno imesu chasu ṭhānesu cetaso upakkileso pahīno hoti, nekkhammaninnañcassa cittaṁ hoti.


pli: Nekkhammaparibhāvitaṁ cittaṁ kammaniyaṁ khāyati, abhiññā sacchikaraṇīyesu dhammesū”ti.


pli: Navamaṁ.


title_pli: Saṁyutta Nikāya 28.1 1. Sāriputtavagga

pli: Saṁyutta Nikāya 28.1


pli: 1. Sāriputtavagga


pli: Vivekajasutta


pli: Ekaṁ samayaṁ āyasmā sāriputto sāvatthiyaṁ viharati jetavane anāthapiṇḍikassa ārāme.


pli: Atha kho āyasmā sāriputto pubbaṇhasamayaṁ nivāsetvā pattacīvaramādāya sāvatthiṁ piṇḍāya pāvisi.


pli: Sāvatthiyaṁ piṇḍāya caritvā pacchābhattaṁ piṇḍapātapaṭikkanto yena andhavanaṁ tenupasaṅkami divāvihārāya.


pli: Andhavanaṁ ajjhogāhetvā aññatarasmiṁ rukkhamūle divāvihāraṁ nisīdi.


pli: Atha kho āyasmā sāriputto sāyanhasamayaṁ paṭisallānā vuṭṭhito yena jetavanaṁ anāthapiṇḍikassa ārāmo tenupasaṅkami.


pli: Addasā kho āyasmā ānando āyasmantaṁ sāriputtaṁ dūratova āgacchantaṁ.


pli: Disvāna āyasmantaṁ sāriputtaṁ etadavoca:


pli: “vippasannāni kho te, āvuso sāriputta, indriyāni; parisuddho mukhavaṇṇo pariyodāto.


pli: Katamenāyasmā sāriputto ajja vihārena vihāsī”ti?


pli: “Idhāhaṁ, āvuso, vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja viharāmi.


pli: Tassa mayhaṁ, āvuso, na evaṁ hoti:


pli: ‘ahaṁ paṭhamaṁ jhānaṁ samāpajjāmī’ti vā ‘ahaṁ paṭhamaṁ jhānaṁ samāpanno’ti vā ‘ahaṁ paṭhamā jhānā vuṭṭhito’ti vā”ti.


pli: Tathā hi panāyasmato sāriputtassa dīgharattaṁ ahaṅkāramamaṅkāramānānusayā susamūhatā.


pli: Tasmā āyasmato sāriputtassa na evaṁ hoti:


pli: “‘ahaṁ paṭhamaṁ jhānaṁ samāpajjāmī’ti vā ‘ahaṁ paṭhamaṁ jhānaṁ samāpanno’ti vā ‘ahaṁ paṭhamā jhānā vuṭṭhito’ti vā”ti.


pli: Paṭhamaṁ.


title_pli: Saṁyutta Nikāya 28.10 1. Sāriputtavagga

pli: Saṁyutta Nikāya 28.10


pli: 1. Sāriputtavagga


pli: Sucimukhīsutta


pli: Ekaṁ samayaṁ āyasmā sāriputto rājagahe viharati veḷuvane kalandakanivāpe.


pli: Atha kho āyasmā sāriputto pubbaṇhasamayaṁ nivāsetvā pattacīvaramādāya rājagahe piṇḍāya pāvisi.


pli: Rājagahe sapadānaṁ piṇḍāya caritvā taṁ piṇḍapātaṁ aññataraṁ kuṭṭamūlaṁ nissāya paribhuñjati.


pli: Atha kho sucimukhī paribbājikā yenāyasmā sāriputto tenupasaṅkami; upasaṅkamitvā āyasmantaṁ sāriputtaṁ etadavoca:


pli: “Kiṁ nu kho, samaṇa, adhomukho bhuñjasī”ti?


pli: “Na khvāhaṁ, bhagini, adhomukho bhuñjāmī”ti.


pli: “Tena hi, samaṇa, ubbhamukho bhuñjasī”ti?


pli: “Na khvāhaṁ, bhagini, ubbhamukho bhuñjāmī”ti.


pli: “Tena hi, samaṇa, disāmukho bhuñjasī”ti?


pli: “Na khvāhaṁ, bhagini, disāmukho bhuñjāmī”ti.


pli: “Tena hi, samaṇa, vidisāmukho bhuñjasī”ti?


pli: “Na khvāhaṁ, bhagini, vidisāmukho bhuñjāmī”ti.


pli: “‘Kiṁ nu, samaṇa, adhomukho bhuñjasī’ti iti puṭṭho samāno ‘na khvāhaṁ, bhagini, adhomukho bhuñjāmī’ti vadesi.


pli: ‘Tena hi, samaṇa, ubbhamukho bhuñjasī’ti iti puṭṭho samāno ‘na khvāhaṁ, bhagini, ubbhamukho bhuñjāmī’ti vadesi.


pli: ‘Tena hi, samaṇa, disāmukho bhuñjasī’ti iti puṭṭho samāno ‘na khvāhaṁ, bhagini, disāmukho bhuñjāmī’ti vadesi.


pli: ‘Tena hi, samaṇa, vidisāmukho bhuñjasī’ti iti puṭṭho samāno ‘na khvāhaṁ, bhagini, vidisāmukho bhuñjāmī’ti vadesi.


pli: Kathañcarahi, samaṇa, bhuñjasī”ti?


pli: “Ye hi keci, bhagini, samaṇabrāhmaṇā vatthuvijjātiracchānavijjāya micchājīvena jīvikaṁ kappenti, ime vuccanti, bhagini, samaṇabrāhmaṇā ‘adhomukhā bhuñjantī’ti.


pli: Ye hi keci, bhagini, samaṇabrāhmaṇā nakkhattavijjātiracchānavijjāya micchājīvena jīvikaṁ kappenti, ime vuccanti, bhagini, samaṇabrāhmaṇā ‘ubbhamukhā bhuñjantī’ti.


pli: Ye hi keci, bhagini, samaṇabrāhmaṇā dūteyyapahiṇagamanānuyogāya micchājīvena jīvikaṁ kappenti, ime vuccanti, bhagini, samaṇabrāhmaṇā ‘disāmukhā bhuñjantī’ti.


pli: Ye hi keci, bhagini, samaṇabrāhmaṇā aṅgavijjātiracchānavijjāya micchājīvena jīvikaṁ kappenti, ime vuccanti, bhagini, samaṇabrāhmaṇā ‘vidisāmukhā bhuñjantī’ti.


pli: So khvāhaṁ, bhagini, na vatthuvijjātiracchānavijjāya micchājīvena jīvikaṁ kappemi, na nakkhattavijjātiracchānavijjāya micchājīvena jīvikaṁ kappemi, na dūteyyapahiṇagamanānuyogāya micchājīvena jīvikaṁ kappemi, na aṅgavijjātiracchānavijjāya micchājīvena jīvikaṁ kappemi.


pli: Dhammena bhikkhaṁ pariyesāmi;


pli: dhammena bhikkhaṁ pariyesitvā bhuñjāmī”ti.


pli: Atha kho sucimukhī paribbājikā rājagahe rathiyāya rathiyaṁ, siṅghāṭakena siṅghāṭakaṁ upasaṅkamitvā evamārocesi:


pli: “dhammikaṁ samaṇā sakyaputtiyā āhāraṁ āhārenti;


pli: anavajjaṁ samaṇā sakyaputtiyā āhāraṁ āhārenti.


pli: Detha samaṇānaṁ sakyaputtiyānaṁ piṇḍan”ti.


pli: Dasamaṁ.


pli: Sāriputtavaggo paṭhamo.


pli: Tassuddānaṁ


pli: Vivekajaṁ avitakkaṁ,


pli: pīti upekkhā catutthakaṁ;


pli: Ākāsañceva viññāṇaṁ,


pli: ākiñcaṁ nevasaññinā;


pli: Nirodho navamo vutto,


pli: dasamaṁ sūcimukhī cāti.


pli: Sāriputtasaṁyuttaṁ samattaṁ.


title_pli: Saṁyutta Nikāya 28.2 1. Sāriputtavagga

pli: Saṁyutta Nikāya 28.2


pli: 1. Sāriputtavagga


pli: Avitakkasutta


pli: Sāvatthinidānaṁ.


pli: Addasā kho āyasmā ānando …pe… āyasmantaṁ sāriputtaṁ etadavoca:


pli: “vippasannāni kho te, āvuso sāriputta, indriyāni; parisuddho mukhavaṇṇo pariyodāto.


pli: Katamenāyasmā sāriputto ajja vihārena vihāsī”ti?


pli: “Idhāhaṁ, āvuso, vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja viharāmi.


pli: Tassa mayhaṁ, āvuso, na evaṁ hoti:


pli: ‘ahaṁ dutiyaṁ jhānaṁ samāpajjāmī’ti vā ‘ahaṁ dutiyaṁ jhānaṁ samāpanno’ti vā ‘ahaṁ dutiyā jhānā vuṭṭhito’ti vā”ti.


pli: Tathā hi panāyasmato sāriputtassa dīgharattaṁ ahaṅkāramamaṅkāramānānusayā susamūhatā.


pli: Tasmā āyasmato sāriputtassa na evaṁ hoti:


pli: “‘ahaṁ dutiyaṁ jhānaṁ samāpajjāmī’ti vā ‘ahaṁ dutiyaṁ jhānaṁ samāpanno’ti vā ‘ahaṁ dutiyā jhānā vuṭṭhito’ti vā”ti.


pli: Dutiyaṁ.


title_pli: Saṁyutta Nikāya 28.3 1. Sāriputtavagga

pli: Saṁyutta Nikāya 28.3


pli: Pītisutta


pli: Addasā kho āyasmā ānando …pe…


pli: “Idhāhaṁ, āvuso, pītiyā ca virāgā upekkhako ca vihāsiṁ sato ca sampajāno sukhañca kāyena paṭisaṁvedemi; yaṁ taṁ ariyā ācikkhanti ‘upekkhako satimā sukhavihārī’ti tatiyaṁ jhānaṁ upasampajja viharāmi.


pli: ‘ahaṁ tatiyaṁ jhānaṁ samāpajjāmī’ti vā ‘ahaṁ tatiyaṁ jhānaṁ samāpanno’ti vā ‘ahaṁ tatiyā jhānā vuṭṭhito’ti vā”ti.


pli: “‘ahaṁ tatiyaṁ jhānaṁ samāpajjāmī’ti vā ‘ahaṁ tatiyaṁ jhānaṁ samāpanno’ti vā ‘ahaṁ tatiyā jhānā vuṭṭhito’ti vā”ti.


pli: Tatiyaṁ.


title_pli: Saṁyutta Nikāya 28.4 1. Sāriputtavagga

pli: Saṁyutta Nikāya 28.4


pli: 1. Sāriputtavagga


pli: Upekkhāsutta


pli: Sāvatthinidānaṁ.


pli: “vippasannāni kho te, āvuso sāriputta, indriyāni; parisuddho mukhavaṇṇo pariyodāto.


pli: Katamenāyasmā sāriputto ajja vihārena vihāsī”ti?


pli: “Idhāhaṁ, āvuso, sukhassa ca pahānā dukkhassa ca pahānā pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja viharāmi.


pli: Tassa mayhaṁ, āvuso, na evaṁ hoti:


pli: ‘ahaṁ catutthaṁ jhānaṁ samāpajjāmī’ti vā ‘ahaṁ catutthaṁ jhānaṁ samāpanno’ti vā ‘ahaṁ catutthā jhānā vuṭṭhito’ti vā”ti.


pli: Tathā hi panāyasmato sāriputtassa dīgharattaṁ ahaṅkāramamaṅkāramānānusayā susamūhatā.


pli: Tasmā āyasmato sāriputtassa na evaṁ hoti:


pli: “‘ahaṁ catutthaṁ jhānaṁ samāpajjāmī’ti vā ‘ahaṁ catutthaṁ jhānaṁ samāpanno’ti vā ‘ahaṁ catutthā jhānā vuṭṭhito’ti vā”ti.


pli: Catutthaṁ.


title_pli: Saṁyutta Nikāya 28.5 1. Sāriputtavagga

pli: Saṁyutta Nikāya 28.5


pli: Ākāsānañcāyatanasutta


pli: Addasā kho āyasmā ānando …pe…


pli: “idhāhaṁ, āvuso, sabbaso rūpasaññānaṁ samatikkamā paṭighasaññānaṁ atthaṅgamā nānattasaññānaṁ amanasikārā ananto ākāsoti ākāsānañcāyatanaṁ upasampajja viharāmi …pe…


pli: vuṭṭhitoti vā”ti.


pli: Pañcamaṁ.


title_pli: Saṁyutta Nikāya 28.6 1. Sāriputtavagga

pli: Saṁyutta Nikāya 28.6


pli: 1. Sāriputtavagga


pli: Viññāṇañcāyatanasutta


pli: Sāvatthinidānaṁ.


pli: “idhāhaṁ, āvuso, sabbaso ākāsānañcāyatanaṁ samatikkamma anantaṁ viññāṇanti viññāṇañcāyatanaṁ upasampajja viharāmi …pe…


pli: Chaṭṭhaṁ.


title_pli: Saṁyutta Nikāya 28.7 1. Sāriputtavagga

pli: Saṁyutta Nikāya 28.7


pli: Ākiñcaññāyatanasutta


pli: Atha kho āyasmā sāriputto …pe…


pli: “idhāhaṁ, āvuso, sabbaso viññāṇañcāyatanaṁ samatikkamma, natthi kiñcīti ākiñcaññāyatanaṁ upasampajja viharāmi …pe…


pli: Sattamaṁ.


title_pli: Saṁyutta Nikāya 28.8 1. Sāriputtavagga

pli: Saṁyutta Nikāya 28.8


pli: Nevasaññānāsaññāyatanasutta


pli: “idhāhaṁ, āvuso, ākiñcaññāyatanaṁ samatikkamma nevasaññānāsaññāyatanaṁ upasampajja viharāmi …pe…


pli: Aṭṭhamaṁ.


title_pli: Saṁyutta Nikāya 28.9 1. Sāriputtavagga

pli: Saṁyutta Nikāya 28.9


pli: Nirodhasamāpattisutta


pli: Atha kho āyasmā sāriputto …pe….


pli: “Idhāhaṁ, āvuso, sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharāmi.


pli: Tassa mayhaṁ, āvuso, na evaṁ hoti:


pli: ‘ahaṁ saññāvedayitanirodhaṁ samāpajjāmī’ti vā ‘ahaṁ saññāvedayitanirodhaṁ samāpanno’ti vā ‘ahaṁ saññāvedayitanirodhā vuṭṭhito’ti vā”ti.


pli: Tathā hi panāyasmato sāriputtassa dīgharattaṁ ahaṅkāramamaṅkāramānānusayā susamūhatā.


pli: Tasmā āyasmato sāriputtassa na evaṁ hoti:


pli: “‘ahaṁ saññāvedayitanirodhaṁ samāpajjāmī’ti vā ‘ahaṁ saññāvedayitanirodhaṁ samāpanno’ti vā ‘ahaṁ saññāvedayitanirodhā vuṭṭhito’ti vā”ti.


pli: Navamaṁ.


title_pli: Saṁyutta Nikāya 29.1 1. Nāgavagga

pli: Saṁyutta Nikāya 29.1


pli: 1. Nāgavagga


pli: Suddhikasutta


pli: Sāvatthinidānaṁ.


pli: “Catasso imā, bhikkhave, nāgayoniyo.


pli: Katamā catasso?


pli: Aṇḍajā nāgā, jalābujā nāgā, saṁsedajā nāgā, opapātikā nāgā—


pli: imā kho, bhikkhave, catasso nāgayoniyo”ti.


pli: Paṭhamaṁ.


title_pli: Saṁyutta Nikāya 29.10 1. Nāgavagga

pli: Saṁyutta Nikāya 29.10


pli: Catutthasutasutta


pli: Ekamantaṁ nisinno kho so bhikkhu bhagavantaṁ etadavoca:


pli: “ko nu kho, bhante, hetu, ko paccayo, yena midhekacco kāyassa bhedā paraṁ maraṇā opapātikānaṁ nāgānaṁ sahabyataṁ upapajjatī”ti?


pli: “Idha, bhikkhu, ekacco kāyena dvayakārī hoti, vācāya dvayakārī, manasā dvayakārī.


pli: Tassa sutaṁ hoti:


pli: ‘opapātikā nāgā dīghāyukā vaṇṇavanto sukhabahulā’ti.


pli: Tassa evaṁ hoti:


pli: ‘aho vatāhaṁ kāyassa bhedā paraṁ maraṇā opapātikānaṁ nāgānaṁ sahabyataṁ upapajjeyyan’ti.


pli: So kāyassa bhedā paraṁ maraṇā opapātikānaṁ nāgānaṁ sahabyataṁ upapajjati.


pli: Ayaṁ kho, bhikkhu, hetu, ayaṁ paccayo, yena midhekacco kāyassa bhedā paraṁ maraṇā opapātikānaṁ nāgānaṁ sahabyataṁ upapajjatī”ti.


pli: Dasamaṁ.


title_pli: Saṁyutta Nikāya 29.11–20 1. Nāgavagga

pli: Saṁyutta Nikāya 29.11–20


pli: 1. Nāgavagga


pli: Aṇḍajadānūpakārasuttadasaka


pli: “ko nu kho, bhante, hetu, ko paccayo, yena midhekacco kāyassa bhedā paraṁ maraṇā aṇḍajānaṁ nāgānaṁ sahabyataṁ upapajjatī”ti?


pli: ‘aṇḍajā nāgā dīghāyukā vaṇṇavanto sukhabahulā’ti.


pli: ‘aho vatāhaṁ kāyassa bhedā paraṁ maraṇā aṇḍajānaṁ nāgānaṁ sahabyataṁ upapajjeyyan’ti.


pli: So annaṁ deti.


pli: So kāyassa bhedā paraṁ maraṇā aṇḍajānaṁ nāgānaṁ sahabyataṁ upapajjati.


pli: Ayaṁ kho, bhikkhu, hetu …pe… upapajjatīti …pe…


pli: so pānaṁ deti …pe…


pli: vatthaṁ deti …pe…


pli: yānaṁ deti …pe…


pli: mālaṁ deti …pe…


pli: gandhaṁ deti …pe…


pli: vilepanaṁ deti …pe…


pli: seyyaṁ deti …pe…


pli: āvasathaṁ deti …pe…


pli: padīpeyyaṁ deti.


pli: Ayaṁ kho, bhikkhu, hetu, ayaṁ paccayo, yena midhekacco kāyassa bhedā paraṁ maraṇā aṇḍajānaṁ nāgānaṁ sahabyataṁ upapajjatī”ti.


pli: Vīsatimaṁ.


title_pli: Saṁyutta Nikāya 29.2 1. Nāgavagga

pli: Saṁyutta Nikāya 29.2


pli: 1. Nāgavagga


pli: Paṇītatarasutta


pli: Sāvatthinidānaṁ.


pli: “Catasso imā, bhikkhave, nāgayoniyo.


pli: Katamā catasso?


pli: Aṇḍajā nāgā, jalābujā nāgā, saṁsedajā nāgā, opapātikā nāgā.


pli: Tatra, bhikkhave, aṇḍajehi nāgehi jalābujā ca saṁsedajā ca opapātikā ca nāgā paṇītatarā.


pli: Tatra, bhikkhave, aṇḍajehi ca jalābujehi ca nāgehi saṁsedajā ca opapātikā ca nāgā paṇītatarā.


pli: Tatra, bhikkhave, aṇḍajehi ca jalābujehi ca saṁsedajehi ca nāgehi opapātikā nāgā paṇītatarā.


pli: Imā kho, bhikkhave, catasso nāgayoniyo”ti.


pli: Dutiyaṁ.


title_pli: Saṁyutta Nikāya 29.21–50 1. Nāgavagga

pli: Saṁyutta Nikāya 29.21–50


pli: Jalābujādidānūpakārasuttattiṁsaka


pli: Ekamantaṁ nisinno kho so bhikkhu bhagavantaṁ etadavoca:


pli: “ko nu kho, bhante, hetu, ko paccayo, yena midhekacco kāyassa bhedā paraṁ maraṇā jalābujānaṁ nāgānaṁ …pe…


pli: saṁsedajānaṁ nāgānaṁ …pe…


pli: opapātikānaṁ nāgānaṁ sahabyataṁ upapajjatī”ti?


pli: “Idha, bhikkhu, ekacco kāyena dvayakārī hoti, vācāya dvayakārī, manasā dvayakārī.


pli: Tassa sutaṁ hoti:


pli: ‘opapātikā nāgā dīghāyukā vaṇṇavanto sukhabahulā’ti.


pli: Tassa evaṁ hoti:


pli: ‘aho vatāhaṁ kāyassa bhedā paraṁ maraṇā opapātikānaṁ nāgānaṁ sahabyataṁ upapajjeyyan’ti.


pli: So annaṁ deti …pe…


pli: pānaṁ deti …pe…


pli: padīpeyyaṁ deti.


pli: So kāyassa bhedā paraṁ maraṇā opapātikānaṁ nāgānaṁ sahabyataṁ upapajjati.


pli: Ayaṁ kho, bhikkhu, hetu, ayaṁ paccayo, yena midhekacco kāyassa bhedā paraṁ maraṇā opapātikānaṁ nāgānaṁ sahabyataṁ upapajjatī”ti.


pli: (Iminā peyyālena dasa dasa suttantā kātabbā.


pli: Evaṁ catūsu yonīsu cattālīsaṁ veyyākaraṇā honti.


pli: Purimehi pana dasahi suttantehi saha honti paṇṇāsasuttantāti.)


pli: Nāgavaggo paṭhamo.


pli: Tassuddānaṁ


pli: Suddhikaṁ paṇītataraṁ,


pli: caturo ca uposathā;


pli: Tassa sutaṁ caturo ca,


pli: dānūpakārā ca tālīsaṁ;


pli: Paṇṇāsa piṇḍato suttā,


pli: nāgamhi suppakāsitāti.


pli: Nāgasaṁyuttaṁ samattaṁ.


title_pli: Saṁyutta Nikāya 29.3 1. Nāgavagga

pli: Saṁyutta Nikāya 29.3


pli: 1. Nāgavagga


pli: Uposathasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho aññataro bhikkhu yena bhagavā tenupasaṅkami; upasaṅkamitvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “ko nu kho, bhante, hetu, ko paccayo, yena m’idhekacce aṇḍajā nāgā uposathaṁ upavasanti vossaṭṭhakāyā ca bhavantī”ti?


pli: “Idha, bhikkhu, ekaccānaṁ aṇḍajānaṁ nāgānaṁ evaṁ hoti:


pli: ‘mayaṁ kho pubbe kāyena dvayakārino ahumha, vācāya dvayakārino, manasā dvayakārino.


pli: Te mayaṁ kāyena dvayakārino, vācāya dvayakārino, manasā dvayakārino, kāyassa bhedā paraṁ maraṇā aṇḍajānaṁ nāgānaṁ sahabyataṁ upapannā.


pli: Sacajja mayaṁ kāyena sucaritaṁ careyyāma, vācāya sucaritaṁ careyyāma, manasā sucaritaṁ careyyāma, evaṁ mayaṁ kāyassa bhedā paraṁ maraṇā sugatiṁ saggaṁ lokaṁ upapajjeyyāma.


pli: Handa mayaṁ etarahi kāyena sucaritaṁ carāma, vācāya sucaritaṁ carāma, manasā sucaritaṁ carāmā’ti.


pli: Ayaṁ kho, bhikkhu, hetu, ayaṁ paccayo, yena m’idhekacce aṇḍajā nāgā uposathaṁ upavasanti vossaṭṭhakāyā ca bhavantī”ti.


pli: Tatiyaṁ.


title_pli: Saṁyutta Nikāya 29.4 1. Nāgavagga

pli: Saṁyutta Nikāya 29.4


pli: Dutiyauposathasutta


pli: Sāvatthinidānaṁ.


pli: Atha kho aññataro bhikkhu yena bhagavā …pe… ekamantaṁ nisinno kho so bhikkhu bhagavantaṁ etadavoca:


pli: “ko nu kho, bhante, hetu, ko paccayo, yena m’idhekacce jalābujā nāgā uposathaṁ upavasanti vossaṭṭhakāyā ca bhavantī”ti?


pli: (Sabbaṁ vitthāretabbaṁ.)


pli: “Ayaṁ kho, bhikkhu, hetu, ayaṁ paccayo, yena m’idhekacce jalābujā nāgā uposathaṁ upavasanti vossaṭṭhakāyā ca bhavantī”ti.


pli: Catutthaṁ.


title_pli: Saṁyutta Nikāya 29.5 1. Nāgavagga

pli: Saṁyutta Nikāya 29.5


pli: 1. Nāgavagga


pli: Tatiyauposathasutta


pli: Ekamantaṁ nisinno kho so bhikkhu bhagavantaṁ etadavoca:


pli: “ko nu kho, bhante, hetu, ko paccayo, yena m’idhekacce saṁsedajā nāgā uposathaṁ upavasanti vossaṭṭhakāyā ca bhavantī”ti?


pli: “Ayaṁ kho, bhikkhu, hetu, ayaṁ paccayo, yena m’idhekacce saṁsedajā nāgā uposathaṁ upavasanti vossaṭṭhakāyā ca bhavantī”ti.


pli: Pañcamaṁ.


title_pli: Saṁyutta Nikāya 29.6 1. Nāgavagga

pli: Saṁyutta Nikāya 29.6


pli: Catutthauposathasutta


pli: “ko nu kho, bhante, hetu, ko paccayo, yena m’idhekacce opapātikā nāgā uposathaṁ upavasanti vossaṭṭhakāyā ca bhavantī”ti?


pli: “Idha, bhikkhu, ekaccānaṁ opapātikānaṁ nāgānaṁ evaṁ hoti:


pli: ‘mayaṁ kho pubbe kāyena dvayakārino ahumha, vācāya dvayakārino, manasā dvayakārino.


pli: Te mayaṁ kāyena dvayakārino, vācāya dvayakārino, manasā dvayakārino, kāyassa bhedā paraṁ maraṇā opapātikānaṁ nāgānaṁ sahabyataṁ upapannā.


pli: Sacajja mayaṁ kāyena sucaritaṁ careyyāma, vācāya … manasā sucaritaṁ careyyāma, evaṁ mayaṁ kāyassa bhedā paraṁ maraṇā sugatiṁ saggaṁ lokaṁ upapajjeyyāma.


pli: Handa mayaṁ etarahi kāyena sucaritaṁ carāma, vācāya … manasā sucaritaṁ carāmā’ti.


pli: Ayaṁ kho, bhikkhu, hetu, ayaṁ paccayo, yena m’idhekacce opapātikā nāgā uposathaṁ upavasanti vossaṭṭhakāyā ca bhavantī”ti.


pli: Chaṭṭhaṁ.


title_pli: Saṁyutta Nikāya 29.7 1. Nāgavagga

pli: Saṁyutta Nikāya 29.7


pli: 1. Nāgavagga


pli: Sutasutta


pli: Sāvatthinidānaṁ.


pli: Ekamantaṁ nisinno kho so bhikkhu bhagavantaṁ etadavoca:


pli: “ko nu kho, bhante, hetu, ko paccayo, yena midhekacco kāyassa bhedā paraṁ maraṇā aṇḍajānaṁ nāgānaṁ sahabyataṁ upapajjatī”ti?


pli: “Idha, bhikkhu, ekacco kāyena dvayakārī hoti, vācāya dvayakārī hoti, manasā dvayakārī hoti.


pli: Tassa sutaṁ hoti:


pli: ‘aṇḍajā nāgā dīghāyukā vaṇṇavanto sukhabahulā’ti.


pli: Tassa evaṁ hoti:


pli: ‘aho vatāhaṁ kāyassa bhedā paraṁ maraṇā aṇḍajānaṁ nāgānaṁ sahabyataṁ upapajjeyyan’ti.


pli: So kāyassa bhedā paraṁ maraṇā aṇḍajānaṁ nāgānaṁ sahabyataṁ upapajjati.


pli: Ayaṁ kho, bhikkhu, hetu, ayaṁ paccayo, yena midhekacco kāyassa bhedā paraṁ maraṇā aṇḍajānaṁ nāgānaṁ sahabyataṁ upapajjatī”ti.


pli: Sattamaṁ.


title_pli: Saṁyutta Nikāya 29.8 1. Nāgavagga

pli: Saṁyutta Nikāya 29.8


pli: Dutiyasutasutta


pli: “ko nu kho, bhante, hetu, ko paccayo, yena midhekacco kāyassa bhedā paraṁ maraṇā jalābujānaṁ nāgānaṁ sahabyataṁ upapajjatī”ti?


pli: …pe…


pli: Ayaṁ kho, bhikkhu, hetu, ayaṁ paccayo, yena midhekacco kāyassa bhedā paraṁ maraṇā jalābujānaṁ nāgānaṁ sahabyataṁ upapajjatī”ti.


pli: Aṭṭhamaṁ.


title_pli: Saṁyutta Nikāya 29.9 1. Nāgavagga

pli: Saṁyutta Nikāya 29.9


pli: 1. Nāgavagga


pli: Tatiyasutasutta


pli: Sāvatthinidānaṁ.


pli: Ekamantaṁ nisinno kho so bhikkhu bhagavantaṁ etadavoca:


pli: “ko nu kho, bhante, hetu, ko paccayo, yena midhekacco kāyassa bhedā paraṁ maraṇā saṁsedajānaṁ nāgānaṁ sahabyataṁ upapajjatī”ti?


pli: Ayaṁ kho, bhikkhu, hetu, ayaṁ paccayo, yena midhekacco kāyassa bhedā paraṁ maraṇā saṁsedajānaṁ nāgānaṁ sahabyataṁ upapajjatī”ti.


pli: Navamaṁ.


title_pli: Saṁyutta Nikāya 3.1 1. Paṭhamavagga

pli: Saṁyutta Nikāya 3.1


pli: 1. Paṭhamavagga


pli: Daharasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho rājā pasenadi kosalo yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho rājā pasenadi kosalo bhagavantaṁ etadavoca:


pli: “bhavampi no gotamo anuttaraṁ sammāsambodhiṁ abhisambuddhoti paṭijānātī”ti?


pli: “Yañhi taṁ, mahārāja, sammā vadamāno vadeyya ‘anuttaraṁ sammāsambodhiṁ abhisambuddho’ti, mameva taṁ sammā vadamāno vadeyya.


pli: Ahañhi, mahārāja, anuttaraṁ sammāsambodhiṁ abhisambuddho”ti.


pli: “Yepi te, bho gotama, samaṇabrāhmaṇā saṅghino gaṇino gaṇācariyā ñātā yasassino titthakarā sādhusammatā bahujanassa, seyyathidaṁ—


pli: pūraṇo kassapo, makkhali gosālo, nigaṇṭho nāṭaputto, sañcayo belaṭṭhaputto, pakudho kaccāyano, ajito kesakambalo;


pli: tepi mayā ‘anuttaraṁ sammāsambodhiṁ abhisambuddhoti paṭijānāthā’ti puṭṭhā samānā anuttaraṁ sammāsambodhiṁ abhisambuddhoti na paṭijānanti.


pli: Kiṁ pana bhavaṁ gotamo daharo ceva jātiyā navo ca pabbajjāyā”ti?


pli: “Cattāro kho me, mahārāja, daharāti na uññātabbā, daharāti na paribhotabbā.


pli: Katame cattāro?


pli: Khattiyo kho, mahārāja, daharoti na uññātabbo, daharoti na paribhotabbo.


pli: Urago kho, mahārāja, daharoti na uññātabbo, daharoti na paribhotabbo.


pli: Aggi kho, mahārāja, daharoti na uññātabbo, daharoti na paribhotabbo.


pli: Bhikkhu, kho, mahārāja, daharoti na uññātabbo, daharoti na paribhotabbo.


pli: Ime kho, mahārāja, cattāro daharāti na uññātabbā, daharāti na paribhotabbā”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Khattiyaṁ jātisampannaṁ,


pli: abhijātaṁ yasassinaṁ;


pli: Daharoti nāvajāneyya,


pli: na naṁ paribhave naro.


pli: Ṭhānañhi so manujindo,


pli: rajjaṁ laddhāna khattiyo;


pli: So kuddho rājadaṇḍena,


pli: tasmiṁ pakkamate bhusaṁ;


pli: Tasmā taṁ parivajjeyya,


pli: rakkhaṁ jīvitamattano.


pli: Gāme vā yadi vā raññe,


pli: yattha passe bhujaṅgamaṁ;


pli: Uccāvacehi vaṇṇehi,


pli: urago carati tejasī;


pli: So āsajja ḍaṁse bālaṁ,


pli: naraṁ nāriñca ekadā;


pli: Pahūtabhakkhaṁ jālinaṁ,


pli: pāvakaṁ kaṇhavattaniṁ;


pli: Laddhā hi so upādānaṁ,


pli: mahā hutvāna pāvako;


pli: So āsajja ḍahe bālaṁ,


pli: Vanaṁ yadaggi ḍahati,


pli: pāvako kaṇhavattanī;


pli: Jāyanti tattha pārohā,


pli: ahorattānamaccaye.


pli: Yañca kho sīlasampanno,


pli: bhikkhu ḍahati tejasā;


pli: Na tassa puttā pasavo,


pli: dāyādā vindare dhanaṁ;


pli: Anapaccā adāyādā,


pli: tālāvatthū bhavanti te.


pli: Tasmā hi paṇḍito poso,


pli: sampassaṁ atthamattano;


pli: Bhujaṅgamaṁ pāvakañca,


pli: khattiyañca yasassinaṁ;


pli: Bhikkhuñca sīlasampannaṁ,


pli: sammadeva samācare”ti.


pli: Evaṁ vutte, rājā pasenadi kosalo bhagavantaṁ etadavoca:


pli: “abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhagavatā anekapariyāyena dhammo pakāsito.


pli: Esāhaṁ, bhante, bhagavantaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ, bhante, bhagavā dhāretu ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 3.10 1. Paṭhamavagga

pli: Saṁyutta Nikāya 3.10


pli: 1. Paṭhamavagga


pli: Bandhanasutta


pli: Tena kho pana samayena raññā pasenadinā kosalena mahājanakāyo bandhāpito hoti, appekacce rajjūhi appekacce andūhi appekacce saṅkhalikāhi.


pli: Atha kho sambahulā bhikkhū pubbaṇhasamayaṁ nivāsetvā pattacīvaramādāya sāvatthiṁ piṇḍāya pavisiṁsu.


pli: Sāvatthiyaṁ piṇḍāya caritvā pacchābhattaṁ piṇḍapātapaṭikkantā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “idha, bhante, raññā pasenadinā kosalena mahājanakāyo bandhāpito, appekacce rajjūhi appekacce andūhi appekacce saṅkhalikāhī”ti.


pli: Atha kho bhagavā etamatthaṁ viditvā tāyaṁ velāyaṁ imā gāthāyo abhāsi:


pli: “Na taṁ daḷhaṁ bandhanamāhu dhīrā,


pli: Yadāyasaṁ dārujaṁ pabbajañca;


pli: Sārattarattā maṇikuṇḍalesu,


pli: Puttesu dāresu ca yā apekkhā.


pli: Etaṁ daḷhaṁ bandhanamāhu dhīrā,


pli: Ohārinaṁ sithilaṁ duppamuñcaṁ;


pli: Etampi chetvāna paribbajanti,


pli: Anapekkhino kāmasukhaṁ pahāyā”ti.


pli: Paṭhamo vaggo.


pli: Tassuddānaṁ


pli: Daharo puriso jarā,


pli: piyaṁ attānarakkhito;


pli: Appakā aḍḍakaraṇaṁ,


pli: mallikā yaññabandhananti.


title_pli: Saṁyutta Nikāya 3.11 2. Dutiyavagga

pli: Saṁyutta Nikāya 3.11


pli: 2. Dutiyavagga


pli: Sattajaṭilasutta


pli: Ekaṁ samayaṁ bhagavā sāvatthiyaṁ viharati pubbārāme migāramātupāsāde.


pli: Tena kho pana samayena bhagavā sāyanhasamayaṁ paṭisallānā vuṭṭhito bahidvārakoṭṭhake nisinno hoti.


pli: Atha kho rājā pasenadi kosalo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Tena kho pana samayena satta ca jaṭilā satta ca nigaṇṭhā satta ca acelakā satta ca ekasāṭakā satta ca paribbājakā parūḷhakacchanakhalomā khārivividhamādāya bhagavato avidūre atikkamanti.


pli: Atha kho rājā pasenadi kosalo uṭṭhāyāsanā ekaṁsaṁ uttarāsaṅgaṁ karitvā dakkhiṇajāṇumaṇḍalaṁ pathaviyaṁ nihantvā yena te satta ca jaṭilā satta ca nigaṇṭhā satta ca acelakā satta ca ekasāṭakā satta ca paribbājakā tenañjaliṁ paṇāmetvā tikkhattuṁ nāmaṁ sāvesi:


pli: “rājāhaṁ, bhante, pasenadi kosalo …pe…


pli: rājāhaṁ, bhante, pasenadi kosalo”ti.


pli: Atha kho rājā pasenadi kosalo acirapakkantesu tesu sattasu ca jaṭilesu sattasu ca nigaṇṭhesu sattasu ca acelakesu sattasu ca ekasāṭakesu sattasu ca paribbājakesu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho rājā pasenadi kosalo bhagavantaṁ etadavoca:


pli: “ye te, bhante, loke arahanto vā arahattamaggaṁ vā samāpannā ete tesaṁ aññatarā”ti.


pli: “Dujjānaṁ kho etaṁ, mahārāja, tayā gihinā kāmabhoginā puttasambādhasayanaṁ ajjhāvasantena kāsikacandanaṁ paccanubhontena mālāgandhavilepanaṁ dhārayantena jātarūparajataṁ sādiyantena: ‘ime vā arahanto, ime vā arahattamaggaṁ samāpannā’ti.


pli: Saṁvāsena kho, mahārāja, sīlaṁ veditabbaṁ. Tañca kho dīghena addhunā, na ittaraṁ; manasikarotā, no amanasikarotā; paññavatā, no duppaññena.


pli: Saṁvohārena kho, mahārāja, soceyyaṁ veditabbaṁ. Tañca kho dīghena addhunā, na ittaraṁ; manasikarotā, no amanasikarotā; paññavatā, no duppaññena.


pli: Āpadāsu kho, mahārāja, thāmo veditabbo. So ca kho dīghena addhunā, na ittaraṁ; manasikarotā, no amanasikarotā; paññavatā, no duppaññena.


pli: Sākacchāya, kho, mahārāja, paññā veditabbā. Sā ca kho dīghena addhunā, na ittaraṁ; manasikarotā, no amanasikarotā; paññavatā, no duppaññenā”ti.


pli: “Acchariyaṁ, bhante, abbhutaṁ, bhante.


pli: Yāva subhāsitamidaṁ, bhante, bhagavatā:


pli: ‘dujjānaṁ kho etaṁ, mahārāja, tayā gihinā kāmabhoginā puttasambādhasayanaṁ ajjhāvasantena kāsikacandanaṁ paccanubhontena mālāgandhavilepanaṁ dhārayantena jātarūparajataṁ sādiyantena:


pli: “ime vā arahanto, ime vā arahattamaggaṁ samāpannā”ti.


pli: Sākacchāya kho, mahārāja, paññā veditabbā. Sā ca kho dīghena addhunā, na ittaraṁ; manasikarotā, no amanasikarotā; paññavatā, no duppaññenā’ti.


pli: Ete, bhante, mama purisā carā ocarakā janapadaṁ ocaritvā āgacchanti.


pli: Tehi paṭhamaṁ ociṇṇaṁ ahaṁ pacchā osāpayissāmi.


pli: Idāni te, bhante, taṁ rajojallaṁ pavāhetvā sunhātā suvilittā kappitakesamassū odātavatthā pañcahi kāmaguṇehi samappitā samaṅgībhūtā paricāressantī”ti.


pli: Atha kho bhagavā etamatthaṁ viditvā tāyaṁ velāyaṁ imā gāthāyo abhāsi:


pli: “Na vaṇṇarūpena naro sujāno,


pli: Na vissase ittaradassanena;


pli: Susaññatānañhi viyañjanena,


pli: Asaññatā lokamimaṁ caranti.


pli: Patirūpako mattikākuṇḍalova,


pli: Lohaḍḍhamāsova suvaṇṇachanno;


pli: Caranti loke parivārachannā,


pli: Anto asuddhā bahi sobhamānā”ti.


title_pli: Saṁyutta Nikāya 3.12 2. Dutiyavagga

pli: Saṁyutta Nikāya 3.12


pli: 2. Dutiyavagga


pli: Pañcarājasutta


pli: Sāvatthinidānaṁ.


pli: Tena kho pana samayena pañcannaṁ rājūnaṁ pasenadipamukhānaṁ pañcahi kāmaguṇehi samappitānaṁ samaṅgībhūtānaṁ paricārayamānānaṁ ayamantarākathā udapādi:


pli: “kiṁ nu kho kāmānaṁ aggan”ti?


pli: Tatrekacce evamāhaṁsu:


pli: “rūpā kāmānaṁ aggan”ti.


pli: Ekacce evamāhaṁsu:


pli: “saddā kāmānaṁ aggan”ti.


pli: “gandhā kāmānaṁ aggan”ti.


pli: “rasā kāmānaṁ aggan”ti.


pli: “phoṭṭhabbā kāmānaṁ aggan”ti.


pli: Yato kho te rājāno nāsakkhiṁsu aññamaññaṁ saññāpetuṁ.


pli: Atha kho rājā pasenadi kosalo te rājāno etadavoca:


pli: “āyāma, mārisā, yena bhagavā tenupasaṅkamissāma; upasaṅkamitvā bhagavantaṁ etamatthaṁ paṭipucchissāma.


pli: Yathā no bhagavā byākarissati tathā naṁ dhāressāmā”ti.


pli: “Evaṁ, mārisā”ti kho te rājāno rañño pasenadissa kosalassa paccassosuṁ.


pli: Atha kho te pañca rājāno pasenadipamukhā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinno kho rājā pasenadi kosalo bhagavantaṁ etadavoca:


pli: “idha, bhante, amhākaṁ pañcannaṁ rājūnaṁ pañcahi kāmaguṇehi samappitānaṁ samaṅgībhūtānaṁ paricārayamānānaṁ ayamantarākathā udapādi:


pli: ‘kiṁ nu kho kāmānaṁ aggan’ti?


pli: ‘rūpā kāmānaṁ aggan’ti.


pli: ‘saddā kāmānaṁ aggan’ti.


pli: ‘gandhā kāmānaṁ aggan’ti.


pli: ‘rasā kāmānaṁ aggan’ti.


pli: Ekacce evamāhaṁsu:


pli: ‘phoṭṭhabbā kāmānaṁ aggan’ti.


pli: Kiṁ nu kho, bhante, kāmānaṁ aggan”ti?


pli: “Manāpapariyantaṁ khvāhaṁ, mahārāja, pañcasu kāmaguṇesu agganti vadāmi.


pli: Teva, mahārāja, rūpā ekaccassa manāpā honti, teva rūpā ekaccassa amanāpā honti.


pli: Yehi ca yo rūpehi attamano hoti paripuṇṇasaṅkappo, so tehi rūpehi aññaṁ rūpaṁ uttaritaraṁ vā paṇītataraṁ vā na pattheti.


pli: Te tassa rūpā paramā honti.


pli: Te tassa rūpā anuttarā honti.


pli: Teva, mahārāja, saddā ekaccassa manāpā honti, teva saddā ekaccassa amanāpā honti.


pli: Yehi ca yo saddehi attamano hoti paripuṇṇasaṅkappo, so tehi saddehi aññaṁ saddaṁ uttaritaraṁ vā paṇītataraṁ vā na pattheti.


pli: Te tassa saddā paramā honti.


pli: Te tassa saddā anuttarā honti.


pli: Teva, mahārāja, gandhā ekaccassa manāpā honti, teva gandhā ekaccassa amanāpā honti.


pli: Yehi ca yo gandhehi attamano hoti paripuṇṇasaṅkappo, so tehi gandhehi aññaṁ gandhaṁ uttaritaraṁ vā paṇītataraṁ vā na pattheti.


pli: Te tassa gandhā paramā honti.


pli: Te tassa gandhā anuttarā honti.


pli: Teva, mahārāja, rasā ekaccassa manāpā honti, teva rasā ekaccassa amanāpā honti.


pli: Yehi ca yo rasehi attamano hoti paripuṇṇasaṅkappo, so tehi rasehi aññaṁ rasaṁ uttaritaraṁ vā paṇītataraṁ vā na pattheti.


pli: Te tassa rasā paramā honti.


pli: Te tassa rasā anuttarā honti.


pli: Teva, mahārāja, phoṭṭhabbā ekaccassa manāpā honti, teva phoṭṭhabbā ekaccassa amanāpā honti.


pli: Yehi ca yo phoṭṭhabbehi attamano hoti paripuṇṇasaṅkappo, so tehi phoṭṭhabbehi aññaṁ phoṭṭhabbaṁ uttaritaraṁ vā paṇītataraṁ vā na pattheti.


pli: Te tassa phoṭṭhabbā paramā honti.


pli: Te tassa phoṭṭhabbā anuttarā hontī”ti.


pli: Tena kho pana samayena candanaṅgaliko upāsako tassaṁ parisāyaṁ nisinno hoti.


pli: Atha kho candanaṅgaliko upāsako uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “paṭibhāti maṁ, bhagavā, paṭibhāti maṁ, sugatā”ti.


pli: “Paṭibhātu taṁ, candanaṅgalikā”ti bhagavā avoca.


pli: Atha kho candanaṅgaliko upāsako bhagavato sammukhā tadanurūpāya gāthāya abhitthavi:


pli: “Padumaṁ yathā kokanadaṁ sugandhaṁ,


pli: Pāto siyā phullamavītagandhaṁ;


pli: Aṅgīrasaṁ passa virocamānaṁ,


pli: Tapantamādiccamivantalikkhe”ti.


pli: Atha kho te pañca rājāno candanaṅgalikaṁ upāsakaṁ pañcahi uttarāsaṅgehi acchādesuṁ.


pli: Atha kho candanaṅgaliko upāsako tehi pañcahi uttarāsaṅgehi bhagavantaṁ acchādesīti.


title_pli: Saṁyutta Nikāya 3.13 2. Dutiyavagga

pli: Saṁyutta Nikāya 3.13


pli: 2. Dutiyavagga


pli: Doṇapākasutta


pli: Sāvatthinidānaṁ.


pli: Tena kho pana samayena rājā pasenadi kosalo doṇapākakuraṁ bhuñjati.


pli: Atha kho rājā pasenadi kosalo bhuttāvī mahassāsī yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Atha kho bhagavā rājānaṁ pasenadiṁ kosalaṁ bhuttāviṁ mahassāsiṁ viditvā tāyaṁ velāyaṁ imaṁ gāthaṁ abhāsi:


pli: “Manujassa sadā satīmato,


pli: Mattaṁ jānato laddhabhojane;


pli: Tanukassa bhavanti vedanā,


pli: Saṇikaṁ jīrati āyupālayan”ti.


pli: Tena kho pana samayena sudassano māṇavo rañño pasenadissa kosalassa piṭṭhito ṭhito hoti.


pli: Atha kho rājā pasenadi kosalo sudassanaṁ māṇavaṁ āmantesi:


pli: “ehi tvaṁ, tāta sudassana, bhagavato santike imaṁ gāthaṁ pariyāpuṇitvā mama bhattābhihāre bhattābhihāre bhāsa.


pli: Ahañca te devasikaṁ kahāpaṇasataṁ kahāpaṇasataṁ niccaṁ bhikkhaṁ pavattayissāmī”ti.


pli: “Evaṁ, devā”ti kho sudassano māṇavo rañño pasenadissa kosalassa paṭissutvā bhagavato santike imaṁ gāthaṁ pariyāpuṇitvā rañño pasenadissa kosalassa bhattābhihāre sudaṁ bhāsati:


pli: Atha kho rājā pasenadi kosalo anupubbena nāḷikodanaparamatāya saṇṭhāsi.


pli: Atha kho rājā pasenadi kosalo aparena samayena susallikhitagatto pāṇinā gattāni anumajjanto tāyaṁ velāyaṁ imaṁ udānaṁ udānesi:


pli: “ubhayena vata maṁ so bhagavā atthena anukampi—


pli: diṭṭhadhammikena ceva atthena samparāyikena cā”ti.


title_pli: Saṁyutta Nikāya 3.14 2. Dutiyavagga

pli: Saṁyutta Nikāya 3.14


pli: 2. Dutiyavagga


pli: Paṭhamasaṅgāmasutta


pli: Sāvatthinidānaṁ.


pli: Atha kho rājā māgadho ajātasattu vedehiputto caturaṅginiṁ senaṁ sannayhitvā rājānaṁ pasenadiṁ kosalaṁ abbhuyyāsi yena kāsi.


pli: Assosi kho rājā pasenadi kosalo:


pli: “rājā kira māgadho ajātasattu vedehiputto caturaṅginiṁ senaṁ sannayhitvā mamaṁ abbhuyyāto yena kāsī”ti.


pli: Atha kho rājā pasenadi kosalo caturaṅginiṁ senaṁ sannayhitvā rājānaṁ māgadhaṁ ajātasattuṁ vedehiputtaṁ paccuyyāsi yena kāsi.


pli: Atha kho rājā ca māgadho ajātasattu vedehiputto rājā ca pasenadi kosalo saṅgāmesuṁ.


pli: Tasmiṁ kho pana saṅgāme rājā māgadho ajātasattu vedehiputto rājānaṁ pasenadiṁ kosalaṁ parājesi.


pli: Parājito ca rājā pasenadi kosalo sakameva rājadhāniṁ sāvatthiṁ paccuyyāsi.


pli: Atha kho sambahulā bhikkhū pubbaṇhasamayaṁ nivāsetvā pattacīvaramādāya sāvatthiṁ piṇḍāya pavisiṁsu.


pli: Sāvatthiyaṁ piṇḍāya caritvā pacchābhattaṁ piṇḍapātapaṭikkantā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “Idha, bhante, rājā māgadho ajātasattu vedehiputto caturaṅginiṁ senaṁ sannayhitvā rājānaṁ pasenadiṁ kosalaṁ abbhuyyāsi yena kāsi.


pli: Assosi kho, bhante, rājā pasenadi kosalo:


pli: ‘rājā kira māgadho ajātasattu vedehiputto caturaṅginiṁ senaṁ sannayhitvā mamaṁ abbhuyyāto yena kāsī’ti.


pli: Atha kho, bhante, rājā pasenadi kosalo caturaṅginiṁ senaṁ sannayhitvā rājānaṁ māgadhaṁ ajātasattuṁ vedehiputtaṁ paccuyyāsi yena kāsi.


pli: Atha kho, bhante, rājā ca māgadho ajātasattu vedehiputto rājā ca pasenadi kosalo saṅgāmesuṁ.


pli: Tasmiṁ kho pana, bhante, saṅgāme rājā māgadho ajātasattu vedehiputto rājānaṁ pasenadiṁ kosalaṁ parājesi.


pli: Parājito ca, bhante, rājā pasenadi kosalo sakameva rājadhāniṁ sāvatthiṁ paccuyyāsī”ti.


pli: “Rājā, bhikkhave, māgadho ajātasattu vedehiputto pāpamitto pāpasahāyo pāpasampavaṅko;


pli: rājā ca kho, bhikkhave, pasenadi kosalo kalyāṇamitto kalyāṇasahāyo kalyāṇasampavaṅko.


pli: Ajjeva, bhikkhave, rājā pasenadi kosalo imaṁ rattiṁ dukkhaṁ seti parājito”ti.


pli: Idamavoca …pe…


pli: “Jayaṁ veraṁ pasavati,


pli: dukkhaṁ seti parājito;


pli: Upasanto sukhaṁ seti,


pli: hitvā jayaparājayan”ti.


title_pli: Saṁyutta Nikāya 3.15 2. Dutiyavagga

pli: Saṁyutta Nikāya 3.15


pli: 2. Dutiyavagga


pli: Dutiyasaṅgāmasutta


pli: Atha kho rājā māgadho ajātasattu vedehiputto caturaṅginiṁ senaṁ sannayhitvā rājānaṁ pasenadiṁ kosalaṁ abbhuyyāsi yena kāsi.


pli: Assosi kho rājā pasenadi kosalo:


pli: “rājā kira māgadho ajātasattu vedehiputto caturaṅginiṁ senaṁ sannayhitvā mamaṁ abbhuyyāto yena kāsī”ti.


pli: Atha kho rājā pasenadi kosalo caturaṅginiṁ senaṁ sannayhitvā rājānaṁ māgadhaṁ ajātasattuṁ vedehiputtaṁ paccuyyāsi yena kāsi.


pli: Atha kho rājā ca māgadho ajātasattu vedehiputto rājā ca pasenadi kosalo saṅgāmesuṁ.


pli: Tasmiṁ kho pana saṅgāme rājā pasenadi kosalo rājānaṁ māgadhaṁ ajātasattuṁ vedehiputtaṁ parājesi, jīvaggāhañca naṁ aggahesi.


pli: Atha kho rañño pasenadissa kosalassa etadahosi:


pli: “kiñcāpi kho myāyaṁ rājā māgadho ajātasattu vedehiputto adubbhantassa dubbhati, atha ca pana me bhāgineyyo hoti.


pli: Yannūnāhaṁ rañño māgadhassa ajātasattuno vedehiputtassa sabbaṁ hatthikāyaṁ pariyādiyitvā sabbaṁ assakāyaṁ pariyādiyitvā sabbaṁ rathakāyaṁ pariyādiyitvā sabbaṁ pattikāyaṁ pariyādiyitvā jīvantameva naṁ osajjeyyan”ti.


pli: Atha kho rājā pasenadi kosalo rañño māgadhassa ajātasattuno vedehiputtassa sabbaṁ hatthikāyaṁ pariyādiyitvā sabbaṁ assakāyaṁ pariyādiyitvā sabbaṁ rathakāyaṁ pariyādiyitvā sabbaṁ pattikāyaṁ pariyādiyitvā jīvantameva naṁ osajji.


pli: Atha kho sambahulā bhikkhū pubbaṇhasamayaṁ nivāsetvā pattacīvaramādāya sāvatthiṁ piṇḍāya pavisiṁsu.


pli: Sāvatthiyaṁ piṇḍāya caritvā pacchābhattaṁ piṇḍapātapaṭikkantā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “Idha, bhante, rājā māgadho ajātasattu vedehiputto caturaṅginiṁ senaṁ sannayhitvā rājānaṁ pasenadiṁ kosalaṁ abbhuyyāsi yena kāsi.


pli: Assosi kho, bhante, rājā pasenadi kosalo:


pli: ‘rājā kira māgadho ajātasattu vedehiputto caturaṅginiṁ senaṁ sannayhitvā mamaṁ abbhuyyāto yena kāsī’ti.


pli: Atha kho, bhante, rājā pasenadi kosalo caturaṅginiṁ senaṁ sannayhitvā rājānaṁ māgadhaṁ ajātasattuṁ vedehiputtaṁ paccuyyāsi yena kāsi.


pli: Atha kho, bhante, rājā ca māgadho ajātasattu vedehiputto rājā ca pasenadi kosalo saṅgāmesuṁ.


pli: Tasmiṁ kho pana, bhante, saṅgāme rājā pasenadi kosalo rājānaṁ māgadhaṁ ajātasattuṁ vedehiputtaṁ parājesi, jīvaggāhañca naṁ aggahesi.


pli: Atha kho, bhante, rañño pasenadissa kosalassa etadahosi:


pli: ‘kiñcāpi kho myāyaṁ rājā māgadho ajātasattu vedehiputto adubbhantassa dubbhati, atha ca pana me bhāgineyyo hoti.


pli: Yannūnāhaṁ rañño māgadhassa ajātasattuno vedehiputtassa sabbaṁ hatthikāyaṁ pariyādiyitvā sabbaṁ assakāyaṁ sabbaṁ rathakāyaṁ sabbaṁ pattikāyaṁ pariyādiyitvā jīvantameva naṁ osajjeyyan’”ti.


pli: “Atha kho, bhante, rājā pasenadi kosalo rañño māgadhassa ajātasattuno vedehiputtassa sabbaṁ hatthikāyaṁ pariyādiyitvā sabbaṁ assakāyaṁ pariyādiyitvā sabbaṁ rathakāyaṁ pariyādiyitvā sabbaṁ pattikāyaṁ pariyādiyitvā jīvantameva naṁ osajjī”ti.


pli: Atha kho bhagavā etamatthaṁ viditvā tāyaṁ velāyaṁ imā gāthāyo abhāsi:


pli: “Vilumpateva puriso,


pli: yāvassa upakappati;


pli: Yadā caññe vilumpanti,


pli: so vilutto viluppati.


pli: Ṭhānañhi maññati bālo,


pli: yāva pāpaṁ na paccati;


pli: Yadā ca paccati pāpaṁ,


pli: atha dukkhaṁ nigacchati.


pli: Hantā labhati hantāraṁ,


pli: jetāraṁ labhate jayaṁ;


pli: Akkosako ca akkosaṁ,


pli: rosetārañca rosako;


pli: Atha kammavivaṭṭena,


pli: so vilutto viluppatī”ti.


title_pli: Saṁyutta Nikāya 3.16 2. Dutiyavagga

pli: Saṁyutta Nikāya 3.16


pli: 2. Dutiyavagga


pli: Mallikāsutta


pli: Sāvatthinidānaṁ.


pli: Atha kho rājā pasenadi kosalo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Atha kho aññataro puriso yena rājā pasenadi kosalo tenupasaṅkami; upasaṅkamitvā rañño pasenadissa kosalassa upakaṇṇake ārocesi:


pli: “mallikā, deva, devī dhītaraṁ vijātā”ti.


pli: Evaṁ vutte, rājā pasenadi kosalo anattamano ahosi.


pli: Atha kho bhagavā rājānaṁ pasenadiṁ kosalaṁ anattamanataṁ viditvā tāyaṁ velāyaṁ imā gāthāyo abhāsi:


pli: “Itthīpi hi ekacciyā,


pli: seyyā posa janādhipa;


pli: Medhāvinī sīlavatī,


pli: sassudevā patibbatā.


pli: Tassā yo jāyati poso,


pli: sūro hoti disampati;


pli: Tādisā subhagiyā putto,


pli: rajjampi anusāsatī”ti.


title_pli: Saṁyutta Nikāya 3.17 2. Dutiyavagga

pli: Saṁyutta Nikāya 3.17


pli: 2. Dutiyavagga


pli: Appamādasutta


pli: Sāvatthinidānaṁ.


pli: Ekamantaṁ nisīdi.


pli: Ekamantaṁ nisinno kho rājā pasenadi kosalo bhagavantaṁ etadavoca:


pli: “atthi nu kho, bhante, eko dhammo yo ubho atthe samadhiggayha tiṭṭhati—


pli: “Atthi kho, mahārāja, eko dhammo yo ubho atthe samadhiggayha tiṭṭhati—


pli: “Katamo pana, bhante, eko dhammo, yo ubho atthe samadhiggayha tiṭṭhati—


pli: “Appamādo kho, mahārāja, eko dhammo, yo ubho atthe samadhiggayha tiṭṭhati—


pli: Seyyathāpi, mahārāja, yāni kānici jaṅgalānaṁ pāṇānaṁ padajātāni, sabbāni tāni hatthipade samodhānaṁ gacchanti, hatthipadaṁ tesaṁ aggamakkhāyati—yadidaṁ mahantattena;


pli: evameva kho, mahārāja, appamādo eko dhammo, yo ubho atthe samadhiggayha tiṭṭhati—


pli: Idamavoca …pe…


pli: “Āyuṁ arogiyaṁ vaṇṇaṁ,


pli: saggaṁ uccākulīnataṁ;


pli: Ratiyo patthayantena,


pli: uḷārā aparāparā.


pli: Appamādaṁ pasaṁsanti,


pli: puññakiriyāsu paṇḍitā;


pli: Appamatto ubho atthe,


pli: adhiggaṇhāti paṇḍito.


pli: Diṭṭhe dhamme ca yo attho,


pli: yo cattho samparāyiko;


pli: Atthābhisamayā dhīro,


pli: paṇḍitoti pavuccatī”ti.


title_pli: Saṁyutta Nikāya 3.18 2. Dutiyavagga

pli: Saṁyutta Nikāya 3.18


pli: 2. Dutiyavagga


pli: Kalyāṇamittasutta


pli: Sāvatthinidānaṁ.


pli: Ekamantaṁ nisinno kho rājā pasenadi kosalo bhagavantaṁ etadavoca:


pli: “idha mayhaṁ, bhante, rahogatassa paṭisallīnassa evaṁ cetaso parivitakko udapādi:


pli: ‘svākkhāto bhagavatā dhammo, so ca kho kalyāṇamittassa kalyāṇasahāyassa kalyāṇasampavaṅkassa, no pāpamittassa no pāpasahāyassa no pāpasampavaṅkassā’”ti.


pli: “Evametaṁ, mahārāja, evametaṁ, mahārāja.


pli: Svākkhāto, mahārāja, mayā dhammo. So ca kho kalyāṇamittassa kalyāṇasahāyassa kalyāṇasampavaṅkassa, no pāpamittassa no pāpasahāyassa no pāpasampavaṅkassāti.


pli: Ekamidāhaṁ, mahārāja, samayaṁ sakkesu viharāmi nagarakaṁ nāma sakyānaṁ nigamo.


pli: Atha kho, mahārāja, ānando bhikkhu yenāhaṁ tenupasaṅkami; upasaṅkamitvā maṁ abhivādetvā ekamantaṁ nisīdi. Ekamantaṁ nisinno kho, mahārāja, ānando bhikkhu maṁ etadavoca:


pli: ‘upaḍḍhamidaṁ, bhante, brahmacariyassa—yadidaṁ kalyāṇamittatā kalyāṇasahāyatā kalyāṇasampavaṅkatā’ti.


pli: Evaṁ vuttāhaṁ, mahārāja, ānandaṁ bhikkhuṁ etadavocaṁ:


pli: ‘mā hevaṁ, ānanda, mā hevaṁ, ānanda.


pli: Sakalameva hidaṁ, ānanda, brahmacariyaṁ—yadidaṁ kalyāṇamittatā kalyāṇasahāyatā kalyāṇasampavaṅkatā.


pli: Kalyāṇamittassetaṁ, ānanda, bhikkhuno pāṭikaṅkhaṁ kalyāṇasahāyassa kalyāṇasampavaṅkassa ariyaṁ aṭṭhaṅgikaṁ maggaṁ bhāvessati ariyaṁ aṭṭhaṅgikaṁ maggaṁ bahulīkarissati.


pli: Kathañca, ānanda, bhikkhu kalyāṇamitto kalyāṇasahāyo kalyāṇasampavaṅko ariyaṁ aṭṭhaṅgikaṁ maggaṁ bhāveti, ariyaṁ aṭṭhaṅgikaṁ maggaṁ bahulīkaroti?


pli: Idhānanda, bhikkhu sammādiṭṭhiṁ bhāveti vivekanissitaṁ virāganissitaṁ nirodhanissitaṁ vossaggapariṇāmiṁ, sammāsaṅkappaṁ bhāveti … sammāvācaṁ bhāveti … sammākammantaṁ bhāveti … sammāājīvaṁ bhāveti … sammāvāyāmaṁ bhāveti … sammāsatiṁ bhāveti … sammāsamādhiṁ bhāveti vivekanissitaṁ virāganissitaṁ nirodhanissitaṁ vossaggapariṇāmiṁ.


pli: Evaṁ kho, ānanda, bhikkhu kalyāṇamitto kalyāṇasahāyo kalyāṇasampavaṅko ariyaṁ aṭṭhaṅgikaṁ maggaṁ bhāveti, ariyaṁ aṭṭhaṅgikaṁ maggaṁ bahulīkaroti.


pli: Tadamināpetaṁ, ānanda, pariyāyena veditabbaṁ yathā sakalamevidaṁ brahmacariyaṁ—yadidaṁ kalyāṇamittatā kalyāṇasahāyatā kalyāṇasampavaṅkatāti.


pli: Mamañhi, ānanda, kalyāṇamittaṁ āgamma jātidhammā sattā jātiyā parimuccanti, jarādhammā sattā jarāya parimuccanti, byādhidhammā sattā byādhito parimuccanti, maraṇadhammā sattā maraṇena parimuccanti, sokaparidevadukkhadomanassupāyāsadhammā sattā sokaparidevadukkhadomanassupāyāsehi parimuccanti.


pli: Iminā kho etaṁ, ānanda, pariyāyena veditabbaṁ yathā sakalamevidaṁ brahmacariyaṁ—yadidaṁ kalyāṇamittatā kalyāṇasahāyatā kalyāṇasampavaṅkatā’ti.


pli: Tasmātiha te, mahārāja, evaṁ sikkhitabbaṁ:


pli: ‘kalyāṇamitto bhavissāmi kalyāṇasahāyo kalyāṇasampavaṅko’ti.


pli: Evañhi te, mahārāja, sikkhitabbaṁ.


pli: Kalyāṇamittassa te, mahārāja, kalyāṇasahāyassa kalyāṇasampavaṅkassa ayaṁ eko dhammo upanissāya vihātabbo—


pli: appamādo kusalesu dhammesu.


pli: Appamattassa te, mahārāja, viharato appamādaṁ upanissāya, itthāgārassa anuyantassa evaṁ bhavissati:


pli: ‘rājā kho appamatto viharati, appamādaṁ upanissāya.


pli: Handa mayampi appamattā viharāma, appamādaṁ upanissāyā’ti.


pli: Appamattassa te, mahārāja, viharato appamādaṁ upanissāya, khattiyānampi anuyantānaṁ evaṁ bhavissati:


pli: ‘rājā kho appamatto viharati appamādaṁ upanissāya.


pli: Appamattassa te, mahārāja, viharato appamādaṁ upanissāya, balakāyassapi evaṁ bhavissati:


pli: Appamattassa te, mahārāja, viharato appamādaṁ upanissāya, negamajānapadassapi evaṁ bhavissati:


pli: Handa mayampi appamattā viharāma, appamādaṁ upanissāyā’ti?


pli: Appamattassa te, mahārāja, viharato appamādaṁ upanissāya, attāpi gutto rakkhito bhavissati—


pli: itthāgārampi guttaṁ rakkhitaṁ bhavissati, kosakoṭṭhāgārampi guttaṁ rakkhitaṁ bhavissatī”ti.


pli: Idamavoca …pe…


pli: “Bhoge patthayamānena,


pli: uḷāre aparāpare;


pli: Appamādaṁ pasaṁsanti,


pli: puññakiriyāsu paṇḍitā;


pli: Appamatto ubho atthe,


pli: adhiggaṇhāti paṇḍito.


pli: Diṭṭhe dhamme ca yo attho,


pli: yo cattho samparāyiko;


pli: Atthābhisamayā dhīro,


pli: paṇḍitoti pavuccatī”ti.


title_pli: Saṁyutta Nikāya 3.19 2. Dutiyavagga

pli: Saṁyutta Nikāya 3.19


pli: 2. Dutiyavagga


pli: Paṭhamaaputtakasutta


pli: Sāvatthinidānaṁ.


pli: Atha kho rājā pasenadi kosalo divā divassa yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho rājānaṁ pasenadiṁ kosalaṁ bhagavā etadavoca:


pli: “handa kuto nu tvaṁ, mahārāja, āgacchasi divā divassā”ti?


pli: “Idha, bhante, sāvatthiyaṁ seṭṭhi gahapati kālaṅkato.


pli: Tamahaṁ aputtakaṁ sāpateyyaṁ rājantepuraṁ atiharitvā āgacchāmi.


pli: Asīti, bhante, satasahassāni hiraññasseva, ko pana vādo rūpiyassa.


pli: Tassa kho pana, bhante, seṭṭhissa gahapatissa evarūpo bhattabhogo ahosi—


pli: kaṇājakaṁ bhuñjati bilaṅgadutiyaṁ.


pli: Evarūpo vatthabhogo ahosi—


pli: sāṇaṁ dhāreti tipakkhavasanaṁ.


pli: Evarūpo yānabhogo ahosi—


pli: jajjararathakena yāti paṇṇachattakena dhāriyamānenā”ti.


pli: “Evametaṁ, mahārāja, evametaṁ, mahārāja.


pli: Asappuriso kho, mahārāja, uḷāre bhoge labhitvā nevattānaṁ sukheti pīṇeti, na mātāpitaro sukheti pīṇeti, na puttadāraṁ sukheti pīṇeti, na dāsakammakaraporise sukheti pīṇeti, na mittāmacce sukheti pīṇeti, na samaṇabrāhmaṇesu uddhaggikaṁ dakkhiṇaṁ patiṭṭhāpeti sovaggikaṁ sukhavipākaṁ saggasaṁvattanikaṁ.


pli: Tassa te bhoge evaṁ sammā aparibhuñjiyamāne rājāno vā haranti corā vā haranti aggi vā ḍahati udakaṁ vā vahati appiyā vā dāyādā haranti.


pli: Evaṁsa te, mahārāja, bhogā sammā aparibhuñjiyamānā parikkhayaṁ gacchanti, no paribhogaṁ.


pli: Seyyathāpi, mahārāja, amanussaṭṭhāne pokkharaṇī acchodakā sītodakā sātodakā setodakā supatitthā ramaṇīyā.


pli: Taṁ jano neva hareyya na piveyya na nahāyeyya na yathāpaccayaṁ vā kareyya.


pli: Evañhi taṁ, mahārāja, udakaṁ sammā aparibhuñjiyamānaṁ parikkhayaṁ gaccheyya, no paribhogaṁ.


pli: Evameva kho, mahārāja, asappuriso uḷāre bhoge labhitvā nevattānaṁ sukheti pīṇeti, na mātāpitaro sukheti pīṇeti, na puttadāraṁ sukheti pīṇeti, na dāsakammakaraporise sukheti pīṇeti, na mittāmacce sukheti pīṇeti, na samaṇabrāhmaṇesu uddhaggikaṁ dakkhiṇaṁ patiṭṭhāpeti sovaggikaṁ sukhavipākaṁ saggasaṁvattanikaṁ.


pli: Tassa te bhoge evaṁ sammā aparibhuñjiyamāne rājāno vā haranti, corā vā haranti, aggi vā ḍahati, udakaṁ vā vahati, appiyā vā dāyādā haranti.


pli: Sappuriso ca kho, mahārāja, uḷāre bhoge labhitvā attānaṁ sukheti pīṇeti, mātāpitaro sukheti pīṇeti, puttadāraṁ sukheti pīṇeti, dāsakammakaraporise sukheti pīṇeti, mittāmacce sukheti pīṇeti, samaṇabrāhmaṇesu uddhaggikaṁ dakkhiṇaṁ patiṭṭhāpeti sovaggikaṁ sukhavipākaṁ saggasaṁvattanikaṁ.


pli: Tassa te bhoge evaṁ sammā paribhuñjiyamāne neva rājāno haranti, na corā haranti, na aggi ḍahati, na udakaṁ vahati, na appiyā dāyādā haranti.


pli: Evaṁsa te, mahārāja, bhogā sammā paribhuñjiyamānā paribhogaṁ gacchanti, no parikkhayaṁ.


pli: Seyyathāpi, mahārāja, gāmassa vā nigamassa vā avidūre pokkharaṇī acchodakā sītodakā sātodakā setodakā supatitthā ramaṇīyā.


pli: Tañca udakaṁ jano hareyyapi piveyyapi nahāyeyyapi yathāpaccayampi kareyya.


pli: Evañhi taṁ, mahārāja, udakaṁ sammā paribhuñjiyamānaṁ paribhogaṁ gaccheyya, no parikkhayaṁ.


pli: Evameva kho, mahārāja, sappuriso uḷāre bhoge labhitvā attānaṁ sukheti pīṇeti, mātāpitaro sukheti pīṇeti, puttadāraṁ sukheti pīṇeti, dāsakammakaraporise sukheti pīṇeti, mittāmacce sukheti pīṇeti, samaṇabrāhmaṇesu uddhaggikaṁ dakkhiṇaṁ patiṭṭhāpeti sovaggikaṁ sukhavipākaṁ saggasaṁvattanikaṁ.


pli: Evaṁsa te, mahārāja, bhogā sammā paribhuñjiyamānā paribhogaṁ gacchanti, no parikkhayan”ti.


pli: “Amanussaṭṭhāne udakaṁva sītaṁ,


pli: Tadapeyyamānaṁ parisosameti;


pli: Evaṁ dhanaṁ kāpuriso labhitvā,


pli: Nevattanā bhuñjati no dadāti.


pli: Dhīro ca viññū adhigamma bhoge,


pli: So bhuñjati kiccakaro ca hoti;


pli: So ñātisaṅghaṁ nisabho bharitvā,


pli: Anindito saggamupeti ṭhānan”ti.


title_pli: Saṁyutta Nikāya 3.2 1. Paṭhamavagga

pli: Saṁyutta Nikāya 3.2


pli: 1. Paṭhamavagga


pli: Purisasutta


pli: Sāvatthinidānaṁ.


pli: Atha kho rājā pasenadi kosalo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho rājā pasenadi kosalo bhagavantaṁ etadavoca:


pli: “kati nu kho, bhante, purisassa dhammā ajjhattaṁ uppajjamānā uppajjanti ahitāya dukkhāya aphāsuvihārāyā”ti?


pli: “Tayo kho, mahārāja, purisassa dhammā ajjhattaṁ uppajjamānā uppajjanti ahitāya dukkhāya aphāsuvihārāya.


pli: Katame tayo?


pli: Lobho kho, mahārāja, purisassa dhammo ajjhattaṁ uppajjamāno uppajjati ahitāya dukkhāya aphāsuvihārāya.


pli: Doso kho, mahārāja, purisassa dhammo ajjhattaṁ uppajjamāno uppajjati ahitāya dukkhāya aphāsuvihārāya.


pli: Moho kho, mahārāja, purisassa dhammo ajjhattaṁ uppajjamāno uppajjati ahitāya dukkhāya aphāsuvihārāya.


pli: Ime kho, mahārāja, tayo purisassa dhammā ajjhattaṁ uppajjamānā uppajjanti ahitāya dukkhāya aphāsuvihārāyā”ti.


pli: Idamavoca …pe…


pli: “Lobho doso ca moho ca,


pli: purisaṁ pāpacetasaṁ;


pli: Hiṁsanti attasambhūtā,


pli: tacasāraṁva samphalan”ti.


title_pli: Saṁyutta Nikāya 3.20 2. Dutiyavagga

pli: Saṁyutta Nikāya 3.20


pli: 2. Dutiyavagga


pli: Dutiyaaputtakasutta


pli: Atha kho rājā pasenadi kosalo divā divassa yena bhagavā tenupasaṅkami; upasaṅkamitvā ekamantaṁ nisinnaṁ kho rājānaṁ pasenadiṁ kosalaṁ bhagavā etadavoca:


pli: “handa kuto nu tvaṁ, mahārāja, āgacchasi divā divassā”ti?


pli: “Idha, bhante, sāvatthiyaṁ seṭṭhi gahapati kālaṅkato.


pli: Tamahaṁ aputtakaṁ sāpateyyaṁ rājantepuraṁ atiharitvā āgacchāmi.


pli: Sataṁ, bhante, satasahassāni hiraññasseva, ko pana vādo rūpiyassa.


pli: Tassa kho pana, bhante, seṭṭhissa gahapatissa evarūpo bhattabhogo ahosi—


pli: kaṇājakaṁ bhuñjati bilaṅgadutiyaṁ.


pli: Evarūpo vatthabhogo ahosi—


pli: sāṇaṁ dhāreti tipakkhavasanaṁ.


pli: Evarūpo yānabhogo ahosi—


pli: jajjararathakena yāti paṇṇachattakena dhāriyamānenā”ti.


pli: “Evametaṁ, mahārāja, evametaṁ, mahārāja.


pli: Bhūtapubbaṁ so, mahārāja, seṭṭhi gahapati taggarasikhiṁ nāma paccekasambuddhaṁ piṇḍapātena paṭipādesi.


pli: ‘Detha samaṇassa piṇḍan’ti vatvā uṭṭhāyāsanā pakkāmi.


pli: Datvā ca pana pacchā vippaṭisārī ahosi:


pli: ‘varametaṁ piṇḍapātaṁ dāsā vā kammakarā vā bhuñjeyyun’ti.


pli: Bhātu ca pana ekaputtakaṁ sāpateyyassa kāraṇā jīvitā voropesi.


pli: Yaṁ kho so, mahārāja, seṭṭhi gahapati taggarasikhiṁ paccekasambuddhaṁ piṇḍapātena paṭipādesi, tassa kammassa vipākena sattakkhattuṁ sugatiṁ saggaṁ lokaṁ upapajji.


pli: Tasseva kammassa vipākāvasesena imissāyeva sāvatthiyā sattakkhattuṁ seṭṭhittaṁ kāresi.


pli: Yaṁ kho so, mahārāja, seṭṭhi gahapati datvā pacchā vippaṭisārī ahosi:


pli: ‘varametaṁ piṇḍapātaṁ dāsā vā kammakarā vā bhuñjeyyun’ti, tassa kammassa vipākena nāssuḷārāya bhattabhogāya cittaṁ namati, nāssuḷārāya vatthabhogāya cittaṁ namati, nāssuḷārāya yānabhogāya cittaṁ namati, nāssuḷārānaṁ pañcannaṁ kāmaguṇānaṁ bhogāya cittaṁ namati.


pli: Yaṁ kho so, mahārāja, seṭṭhi gahapati bhātu ca pana ekaputtakaṁ sāpateyyassa kāraṇā jīvitā voropesi, tassa kammassa vipākena bahūni vassāni bahūni vassasatāni bahūni vassasahassāni bahūni vassasatasahassāni niraye paccittha.


pli: Tasseva kammassa vipākāvasesena idaṁ sattamaṁ aputtakaṁ sāpateyyaṁ rājakosaṁ paveseti.


pli: Tassa kho, mahārāja, seṭṭhissa gahapatissa purāṇañca puññaṁ parikkhīṇaṁ, navañca puññaṁ anupacitaṁ.


pli: Ajja pana, mahārāja, seṭṭhi gahapati mahāroruve niraye paccatī”ti.


pli: “Evaṁ, bhante, seṭṭhi gahapati mahāroruvaṁ nirayaṁ upapanno”ti.


pli: “Evaṁ, mahārāja, seṭṭhi gahapati mahāroruvaṁ nirayaṁ upapanno”ti.


pli: Idamavoca …pe….


pli: “Dhaññaṁ dhanaṁ rajataṁ jātarūpaṁ,


pli: Pariggahaṁ vāpi yadatthi kiñci;


pli: Dāsā kammakarā pessā,


pli: Ye cassa anujīvino.


pli: Sabbaṁ nādāya gantabbaṁ,


pli: sabbaṁ nikkhippagāminaṁ;


pli: Yañca karoti kāyena,


pli: vācāya uda cetasā.


pli: Tañhi tassa sakaṁ hoti,


pli: taṁva ādāya gacchati;


pli: Taṁvassa anugaṁ hoti,


pli: chāyāva anapāyinī.


pli: Tasmā kareyya kalyāṇaṁ,


pli: nicayaṁ samparāyikaṁ;


pli: Puññāni paralokasmiṁ,


pli: patiṭṭhā honti pāṇinan”ti.


pli: Dutiyo vaggo.


pli: Tassuddānaṁ


pli: Jaṭilā pañca rājāno,


pli: Doṇapākakurena ca;


pli: Saṅgāmena dve vuttāni,


pli: Mallikā dve appamādena ca;


pli: Aputtakena dve vuttā,


pli: Vaggo tena pavuccatīti.


title_pli: Saṁyutta Nikāya 3.21 3. Tatiyavagga

pli: Saṁyutta Nikāya 3.21


pli: 3. Tatiyavagga


pli: Puggalasutta


pli: Sāvatthinidānaṁ.


pli: Atha kho rājā pasenadi kosalo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho rājānaṁ pasenadiṁ kosalaṁ bhagavā etadavoca:


pli: “cattārome, mahārāja puggalā santo saṁvijjamānā lokasmiṁ.


pli: Katame cattāro?


pli: Tamotamaparāyano,


pli: tamojotiparāyano,


pli: jotitamaparāyano,


pli: jotijotiparāyano.


pli: Kathañca, mahārāja puggalo tamotamaparāyano hoti?


pli: Idha, mahārāja, ekacco puggalo nīce kule paccājāto hoti, caṇḍālakule vā venakule vā nesādakule vā rathakārakule vā pukkusakule vā dalidde appannapānabhojane kasiravuttike, yattha kasirena ghāsacchādo labbhati.


pli: So ca hoti dubbaṇṇo duddasiko okoṭimako bavhābādho kāṇo vā kuṇī vā khañjo vā pakkhahato vā, na lābhī annassa pānassa vatthassa yānassa mālāgandhavilepanassa seyyāvasathapadīpeyyassa.


pli: So kāyena duccaritaṁ carati, vācāya duccaritaṁ carati, manasā duccaritaṁ carati.


pli: So kāyena duccaritaṁ caritvā vācāya duccaritaṁ caritvā manasā duccaritaṁ caritvā, kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjati.


pli: Seyyathāpi, mahārāja, puriso andhakārā vā andhakāraṁ gaccheyya, tamā vā tamaṁ gaccheyya, lohitamalā vā lohitamalaṁ gaccheyya.


pli: Tathūpamāhaṁ, mahārāja, imaṁ puggalaṁ vadāmi.


pli: Evaṁ kho, mahārāja, puggalo tamotamaparāyano hoti.


pli: Kathañca, mahārāja, puggalo tamojotiparāyano hoti?


pli: So ca kho hoti dubbaṇṇo duddasiko okoṭimako bavhābādho, kāṇo vā kuṇī vā khañjo vā pakkhahato vā, na lābhī annassa pānassa vatthassa yānassa mālāgandhavilepanassa seyyāvasathapadīpeyyassa.


pli: So kāyena sucaritaṁ carati, vācāya sucaritaṁ carati, manasā sucaritaṁ carati.


pli: So kāyena sucaritaṁ caritvā vācāya sucaritaṁ caritvā manasā sucaritaṁ caritvā, kāyassa bhedā paraṁ maraṇā sugatiṁ saggaṁ lokaṁ upapajjati.


pli: Seyyathāpi, mahārāja, puriso pathaviyā vā pallaṅkaṁ āroheyya, pallaṅkā vā assapiṭṭhiṁ āroheyya, assapiṭṭhiyā vā hatthikkhandhaṁ āroheyya, hatthikkhandhā vā pāsādaṁ āroheyya.


pli: Evaṁ kho, mahārāja, puggalo tamojotiparāyano hoti.


pli: Kathañca, mahārāja, puggalo jotitamaparāyano hoti?


pli: Idha, mahārāja, ekacco puggalo ucce kule paccājāto hoti, khattiyamahāsālakule vā brāhmaṇamahāsālakule vā gahapatimahāsālakule vā, aḍḍhe mahaddhane mahābhoge pahūtajātarūparajate pahūtavittūpakaraṇe pahūtadhanadhaññe.


pli: So ca hoti abhirūpo dassanīyo pāsādiko, paramāya vaṇṇapokkharatāya samannāgato, lābhī annassa pānassa vatthassa yānassa mālāgandhavilepanassa seyyāvasathapadīpeyyassa.


pli: Seyyathāpi, mahārāja, puriso pāsādā vā hatthikkhandhaṁ oroheyya, hatthikkhandhā vā assapiṭṭhiṁ oroheyya, assapiṭṭhiyā vā pallaṅkaṁ oroheyya, pallaṅkā vā pathaviṁ oroheyya, pathaviyā vā andhakāraṁ paviseyya.


pli: Evaṁ kho, mahārāja, puggalo jotitamaparāyano hoti.


pli: Kathañca, mahārāja, puggalo jotijotiparāyano hoti?


pli: Seyyathāpi, mahārāja, puriso pallaṅkā vā pallaṅkaṁ saṅkameyya, assapiṭṭhiyā vā assapiṭṭhiṁ saṅkameyya, hatthikkhandhā vā hatthikkhandhaṁ saṅkameyya, pāsādā vā pāsādaṁ saṅkameyya.


pli: Evaṁ kho, mahārāja, puggalo jotijotiparāyano hoti.


pli: Ime kho, mahārāja, cattāro puggalā santo saṁvijjamānā lokasmin”ti.


pli: Idamavoca …pe…


pli: “Daliddo puriso rāja,


pli: assaddho hoti maccharī;


pli: Kadariyo pāpasaṅkappo,


pli: micchādiṭṭhi anādaro.


pli: Samaṇe brāhmaṇe vāpi,


pli: aññe vāpi vanibbake;


pli: Akkosati paribhāsati,


pli: natthiko hoti rosako.


pli: Dadamānaṁ nivāreti,


pli: yācamānāna bhojanaṁ;


pli: Tādiso puriso rāja,


pli: mīyamāno janādhipa;


pli: Upeti nirayaṁ ghoraṁ,


pli: tamotamaparāyano.


pli: Daliddo puriso rāja,


pli: saddho hoti amaccharī;


pli: Dadāti seṭṭhasaṅkappo,


pli: abyaggamanaso naro.


pli: Uṭṭhāya abhivādeti,


pli: samacariyāya sikkhati.


pli: Dadamānaṁ na vāreti,


pli: Upeti tidivaṁ ṭhānaṁ,


pli: tamojotiparāyano.


pli: Aḍḍho ce puriso rāja,


pli: assaddho hoti maccharī;


pli: Kadariyo pāpasaṅkappo,


pli: micchādiṭṭhi anādaro.


pli: Samaṇe brāhmaṇe vāpi,


pli: aññe vāpi vanibbake;


pli: Akkosati paribhāsati,


pli: natthiko hoti rosako.


pli: Dadamānaṁ nivāreti,


pli: yācamānāna bhojanaṁ;


pli: Tādiso puriso rāja,


pli: mīyamāno janādhipa;


pli: Upeti nirayaṁ ghoraṁ,


pli: jotitamaparāyano.


pli: saddho hoti amaccharī;


pli: Dadāti seṭṭhasaṅkappo,


pli: abyaggamanaso naro.


pli: Uṭṭhāya abhivādeti,


pli: samacariyāya sikkhati.


pli: Dadamānaṁ na vāreti,


pli: Upeti tidivaṁ ṭhānaṁ,


pli: jotijotiparāyano”ti.


title_pli: Saṁyutta Nikāya 3.22 3. Tatiyavagga

pli: Saṁyutta Nikāya 3.22


pli: 3. Tatiyavagga


pli: Ayyikāsutta


pli: Sāvatthinidānaṁ.


pli: Ekamantaṁ nisinnaṁ kho rājānaṁ pasenadiṁ kosalaṁ bhagavā etadavoca:


pli: “handa kuto nu tvaṁ, mahārāja, āgacchasi divādivassā”ti?


pli: “Ayyikā me, bhante, kālaṅkatā jiṇṇā vuḍḍhā mahallikā addhagatā vayoanuppattā vīsavassasatikā jātiyā.


pli: Ayyikā kho pana me, bhante, piyā hoti manāpā.


pli: Hatthiratanena cepāhaṁ, bhante, labheyyaṁ ‘mā me ayyikā kālamakāsī’ti, hatthiratanampāhaṁ dadeyyaṁ:


pli: ‘mā me ayyikā kālamakāsī’ti.


pli: Assaratanena cepāhaṁ, bhante, labheyyaṁ ‘mā me ayyikā kālamakāsī’ti, assaratanampāhaṁ dadeyyaṁ:


pli: Gāmavarena cepāhaṁ, bhante, labheyyaṁ ‘mā me ayyikā kālamakāsī’ti, gāmavarampāhaṁ dadeyyaṁ:


pli: Janapadapadesena cepāhaṁ, bhante, labheyyaṁ ‘mā me ayyikā kālamakāsī’ti, janapadapadesampāhaṁ dadeyyaṁ:


pli: ‘mā me ayyikā kālamakāsī’”ti.


pli: “Sabbe sattā, mahārāja, maraṇadhammā maraṇapariyosānā maraṇaṁ anatītā”ti.


pli: “Acchariyaṁ, bhante, abbhutaṁ, bhante.


pli: Yāvasubhāsitamidaṁ, bhante, bhagavatā—


pli: sabbe sattā maraṇadhammā maraṇapariyosānā maraṇaṁ anatītā’”ti.


pli: “Evametaṁ, mahārāja, evametaṁ, mahārāja.


pli: Sabbe sattā maraṇadhammā maraṇapariyosānā maraṇaṁ anatītā.


pli: Seyyathāpi, mahārāja, yāni kānici kumbhakārabhājanāni āmakāni ceva pakkāni ca sabbāni tāni bhedanadhammāni bhedanapariyosānāni bhedanaṁ anatītāni;


pli: evameva kho, mahārāja, sabbe sattā maraṇadhammā maraṇapariyosānā maraṇaṁ anatītā”ti.


pli: Idamavoca …pe…


pli: “Sabbe sattā marissanti,


pli: maraṇantañhi jīvitaṁ;


pli: Yathākammaṁ gamissanti,


pli: puññapāpaphalūpagā;


pli: Nirayaṁ pāpakammantā,


pli: puññakammā ca suggatiṁ.


pli: Tasmā kareyya kalyāṇaṁ,


pli: nicayaṁ samparāyikaṁ;


pli: Puññāni paralokasmiṁ,


pli: patiṭṭhā honti pāṇinan”ti.


title_pli: Saṁyutta Nikāya 3.23 3. Tatiyavagga

pli: Saṁyutta Nikāya 3.23


pli: 3. Tatiyavagga


pli: Lokasutta


pli: Sāvatthinidānaṁ.


pli: Ekamantaṁ nisinno kho rājā pasenadi kosalo bhagavantaṁ etadavoca:


pli: “kati nu kho, bhante, lokassa dhammā uppajjamānā uppajjanti ahitāya dukkhāya aphāsuvihārāyā”ti?


pli: “Tayo kho, mahārāja, lokassa dhammā uppajjamānā uppajjanti ahitāya dukkhāya aphāsuvihārāya.


pli: Katame tayo?


pli: Lobho kho, mahārāja, lokassa dhammo, uppajjamāno uppajjati ahitāya dukkhāya aphāsuvihārāya.


pli: Doso kho, mahārāja, lokassa dhammo, uppajjamāno uppajjati ahitāya dukkhāya aphāsuvihārāya.


pli: Moho kho, mahārāja, lokassa dhammo, uppajjamāno uppajjati ahitāya dukkhāya aphāsuvihārāya.


pli: Ime kho, mahārāja, tayo lokassa dhammā uppajjamānā uppajjanti ahitāya dukkhāya aphāsuvihārāyā”ti.


pli: Idamavoca …pe…


pli: “Lobho doso ca moho ca,


pli: purisaṁ pāpacetasaṁ;


pli: Hiṁsanti attasambhūtā,


pli: tacasāraṁva samphalan”ti.


title_pli: Saṁyutta Nikāya 3.24 3. Tatiyavagga

pli: Saṁyutta Nikāya 3.24


pli: 3. Tatiyavagga


pli: Issattasutta


pli: Sāvatthinidānaṁ.


pli: Ekamantaṁ nisinno kho rājā pasenadi kosalo bhagavantaṁ etadavoca:


pli: “kattha nu kho, bhante, dānaṁ dātabban”ti?


pli: “Yattha kho, mahārāja, cittaṁ pasīdatī”ti.


pli: “Kattha pana, bhante, dinnaṁ mahapphalan”ti?


pli: “Aññaṁ kho etaṁ, mahārāja, kattha dānaṁ dātabbaṁ, aññaṁ panetaṁ kattha dinnaṁ mahapphalanti?


pli: Sīlavato kho, mahārāja, dinnaṁ mahapphalaṁ, no tathā dussīle.


pli: Tena hi, mahārāja, taññevettha paṭipucchissāmi. Yathā, te khameyya, tathā naṁ byākareyyāsi.


pli: Taṁ kiṁ maññasi, mahārāja,


pli: idha tyassa yuddhaṁ paccupaṭṭhitaṁ saṅgāmo samupabyūḷho.


pli: Atha āgaccheyya khattiyakumāro asikkhito akatahattho akatayoggo akatūpāsano bhīru chambhī utrāsī palāyī.


pli: Bhareyyāsi taṁ purisaṁ, attho ca te tādisena purisenā”ti?


pli: “Nāhaṁ, bhante, bhareyyaṁ taṁ purisaṁ, na ca me attho tādisena purisenā”ti.


pli: “Atha āgaccheyya brāhmaṇakumāro asikkhito …pe…


pli: atha āgaccheyya vessakumāro asikkhito …pe…


pli: atha āgaccheyya suddakumāro asikkhito …pe…


pli: na ca me attho tādisena purisenā”ti.


pli: “Taṁ kiṁ maññasi, mahārāja,


pli: Atha āgaccheyya khattiyakumāro susikkhito katahattho katayoggo katūpāsano abhīru acchambhī anutrāsī apalāyī.


pli: “Bhareyyāhaṁ, bhante, taṁ purisaṁ, attho ca me tādisena purisenā”ti.


pli: “Atha āgaccheyya brāhmaṇakumāro …pe…


pli: atha āgaccheyya vessakumāro …pe…


pli: atha āgaccheyya suddakumāro susikkhito katahattho katayoggo katūpāsano abhīru acchambhī anutrāsī apalāyī.


pli: “Evameva kho, mahārāja, yasmā kasmā cepi kulā agārasmā anagāriyaṁ pabbajito hoti, so ca hoti pañcaṅgavippahīno pañcaṅgasamannāgato, tasmiṁ dinnaṁ mahapphalaṁ hoti.


pli: Katamāni pañcaṅgāni pahīnāni honti?


pli: Kāmacchando pahīno hoti, byāpādo pahīno hoti, thinamiddhaṁ pahīnaṁ hoti, uddhaccakukkuccaṁ pahīnaṁ hoti, vicikicchā pahīnā hoti.


pli: Imāni pañcaṅgāni pahīnāni honti.


pli: Katamehi pañcahaṅgehi samannāgato hoti?


pli: Asekkhena sīlakkhandhena samannāgato hoti, asekkhena samādhikkhandhena samannāgato hoti, asekkhena paññākkhandhena samannāgato hoti, asekkhena vimuttikkhandhena samannāgato hoti, asekkhena vimuttiñāṇadassanakkhandhena samannāgato hoti.


pli: Imehi pañcahaṅgehi samannāgato hoti.


pli: Iti pañcaṅgavippahīne pañcaṅgasamannāgate dinnaṁ mahapphalan”ti.


pli: Idamavoca bhagavā …pe…


pli: satthā:


pli: “Issattaṁ balavīriyañca,


pli: yasmiṁ vijjetha māṇave;


pli: Taṁ yuddhattho bhare rājā,


pli: nāsūraṁ jātipaccayā.


pli: Tatheva khantisoraccaṁ,


pli: dhammā yasmiṁ patiṭṭhitā;


pli: Ariyavuttiṁ medhāviṁ,


pli: hīnajaccampi pūjaye.


pli: Kāraye assame ramme,


pli: vāsayettha bahussute;


pli: Papañca vivane kayirā,


pli: dugge saṅkamanāni ca.


pli: Annaṁ pānaṁ khādanīyaṁ,


pli: vatthasenāsanāni ca;


pli: Dadeyya ujubhūtesu,


pli: vippasannena cetasā.


pli: Yathā hi megho thanayaṁ,


pli: vijjumālī satakkaku;


pli: Thalaṁ ninnañca pūreti,


pli: abhivassaṁ vasundharaṁ.


pli: Tatheva saddho sutavā,


pli: abhisaṅkhacca bhojanaṁ;


pli: Vanibbake tappayati,


pli: annapānena paṇḍito.


pli: Āmodamāno pakireti,


pli: detha dethāti bhāsati;


pli: Taṁ hissa gajjitaṁ hoti,


pli: devasseva pavassato;


pli: Sā puññadhārā vipulā,


pli: dātāraṁ abhivassatī”ti.


title_pli: Saṁyutta Nikāya 3.25 3. Tatiyavagga

pli: Saṁyutta Nikāya 3.25


pli: 3. Tatiyavagga


pli: Pabbatūpamasutta


pli: Sāvatthinidānaṁ.


pli: Ekamantaṁ nisinnaṁ kho rājānaṁ pasenadiṁ kosalaṁ bhagavā etadavoca:


pli: “handa kuto nu tvaṁ, mahārāja, āgacchasi divā divassā”ti?


pli: “Yāni tāni, bhante, raññaṁ khattiyānaṁ muddhāvasittānaṁ issariyamadamattānaṁ kāmagedhapariyuṭṭhitānaṁ janapadatthāvariyappattānaṁ mahantaṁ pathavimaṇḍalaṁ abhivijiya ajjhāvasantānaṁ rājakaraṇīyāni bhavanti, tesu khvāhaṁ, etarahi ussukkamāpanno”ti.


pli: “Taṁ kiṁ maññasi, mahārāja,


pli: idha te puriso āgaccheyya puratthimāya disāya saddhāyiko paccayiko.


pli: So taṁ upasaṅkamitvā evaṁ vadeyya:


pli: ‘yagghe, mahārāja, jāneyyāsi, ahaṁ āgacchāmi puratthimāya disāya.


pli: Tatthaddasaṁ mahantaṁ pabbataṁ abbhasamaṁ, sabbe pāṇe nippothento āgacchati.


pli: Yaṁ te, mahārāja, karaṇīyaṁ, taṁ karohī’ti.


pli: Atha dutiyo puriso āgaccheyya pacchimāya disāya …pe…


pli: atha tatiyo puriso āgaccheyya uttarāya disāya …


pli: atha catuttho puriso āgaccheyya dakkhiṇāya disāya saddhāyiko paccayiko.


pli: ‘yagghe, mahārāja, jāneyyāsi, ahaṁ āgacchāmi dakkhiṇāya disāya.


pli: Tatthaddasaṁ mahantaṁ pabbataṁ abbhasamaṁ sabbe pāṇe nippothento āgacchati.


pli: Yaṁ te, mahārāja, karaṇīyaṁ taṁ karohī’ti.


pli: Evarūpe te, mahārāja, mahati mahabbhaye samuppanne dāruṇe manussakkhaye dullabhe manussatte kimassa karaṇīyan”ti?


pli: “Evarūpe me, bhante, mahati mahabbhaye samuppanne dāruṇe manussakkhaye dullabhe manussatte kimassa karaṇīyaṁ aññatra dhammacariyāya aññatra samacariyāya aññatra kusalakiriyāya aññatra puññakiriyāyā”ti?


pli: “Ārocemi kho te, mahārāja, paṭivedemi kho te, mahārāja, adhivattati kho taṁ, mahārāja, jarāmaraṇaṁ.


pli: Adhivattamāne ce te, mahārāja, jarāmaraṇe kimassa karaṇīyan”ti?


pli: “Adhivattamāne ca me, bhante, jarāmaraṇe kimassa karaṇīyaṁ aññatra dhammacariyāya samacariyāya kusalakiriyāya puññakiriyāya?


pli: Yāni tāni, bhante, raññaṁ khattiyānaṁ muddhāvasittānaṁ issariyamadamattānaṁ kāmagedhapariyuṭṭhitānaṁ janapadatthāvariyappattānaṁ mahantaṁ pathavimaṇḍalaṁ abhivijiya ajjhāvasantānaṁ hatthiyuddhāni bhavanti;


pli: tesampi, bhante, hatthiyuddhānaṁ natthi gati natthi visayo adhivattamāne jarāmaraṇe.


pli: Yānipi tāni, bhante, raññaṁ khattiyānaṁ muddhāvasittānaṁ …pe…


pli: ajjhāvasantānaṁ assayuddhāni bhavanti …pe…


pli: rathayuddhāni bhavanti …pe…


pli: pattiyuddhāni bhavanti;


pli: tesampi, bhante, pattiyuddhānaṁ natthi gati natthi visayo adhivattamāne jarāmaraṇe.


pli: Santi kho pana, bhante, imasmiṁ rājakule mantino mahāmattā, ye pahonti āgate paccatthike mantehi bhedayituṁ.


pli: Tesampi, bhante, mantayuddhānaṁ natthi gati natthi visayo adhivattamāne jarāmaraṇe.


pli: Saṁvijjati kho pana, bhante, imasmiṁ rājakule pahūtaṁ hiraññasuvaṇṇaṁ bhūmigatañceva vehāsaṭṭhañca, yena mayaṁ pahoma āgate paccatthike dhanena upalāpetuṁ.


pli: Tesampi, bhante, dhanayuddhānaṁ natthi gati natthi visayo adhivattamāne jarāmaraṇe.


pli: Adhivattamāne ca me, bhante, jarāmaraṇe kimassa karaṇīyaṁ aññatra dhammacariyāya samacariyāya kusalakiriyāya puññakiriyāyā”ti?


pli: “Evametaṁ, mahārāja, evametaṁ, mahārāja.


pli: Adhivattamāne jarāmaraṇe kimassa karaṇīyaṁ aññatra dhammacariyāya samacariyāya kusalakiriyāya puññakiriyāyā”ti?


pli: Idamavoca bhagavā …pe…


pli: satthā:


pli: “Yathāpi selā vipulā,


pli: nabhaṁ āhacca pabbatā;


pli: Samantānupariyāyeyyuṁ,


pli: nippothento catuddisā.


pli: Evaṁ jarā ca maccu ca,


pli: adhivattanti pāṇine;


pli: Khattiye brāhmaṇe vesse,


pli: sudde caṇḍālapukkuse;


pli: Na kiñci parivajjeti,


pli: sabbamevābhimaddati.


pli: Na tattha hatthīnaṁ bhūmi,


pli: na rathānaṁ na pattiyā;


pli: Na cāpi mantayuddhena,


pli: sakkā jetuṁ dhanena vā.


pli: Tasmā hi paṇḍito poso,


pli: sampassaṁ atthamattano;


pli: Buddhe dhamme ca saṅghe ca,


pli: dhīro saddhaṁ nivesaye.


pli: Yo dhammaṁ cari kāyena,


pli: vācāya uda cetasā;


pli: Idheva naṁ pasaṁsanti,


pli: pecca sagge pamodatī”ti.


pli: Tatiyo vaggo.


pli: Tassuddānaṁ


pli: Puggalo ayyikā loko,


pli: issattaṁ pabbatūpamā;


pli: Desitaṁ buddhaseṭṭhena,


pli: imaṁ kosalapañcakanti.


pli: Kosalasaṁyuttaṁ samattaṁ.


title_pli: Saṁyutta Nikāya 3.3 1. Paṭhamavagga

pli: Saṁyutta Nikāya 3.3


pli: 1. Paṭhamavagga


pli: Jarāmaraṇasutta


pli: Sāvatthinidānaṁ.


pli: Ekamantaṁ nisinno kho rājā pasenadi kosalo bhagavantaṁ etadavoca:


pli: “atthi nu kho, bhante, jātassa aññatra jarāmaraṇā”ti?


pli: “Natthi kho, mahārāja, jātassa aññatra jarāmaraṇā.


pli: Yepi te, mahārāja, khattiyamahāsālā aḍḍhā mahaddhanā mahābhogā pahūtajātarūparajatā pahūtavittūpakaraṇā pahūtadhanadhaññā, tesampi jātānaṁ natthi aññatra jarāmaraṇā.


pli: Yepi te, mahārāja, brāhmaṇamahāsālā …pe…


pli: gahapatimahāsālā aḍḍhā mahaddhanā mahābhogā pahūtajātarūparajatā pahūtavittūpakaraṇā pahūtadhanadhaññā, tesampi jātānaṁ natthi aññatra jarāmaraṇā.


pli: Yepi te, mahārāja, bhikkhū arahanto khīṇāsavā vusitavanto katakaraṇīyā ohitabhārā anuppattasadatthā parikkhīṇabhavasaṁyojanā sammadaññāvimuttā, tesampāyaṁ kāyo bhedanadhammo nikkhepanadhammo”ti.


pli: Idamavoca …pe…


pli: “Jīranti ve rājarathā sucittā,


pli: Atho sarīrampi jaraṁ upeti;


pli: Satañca dhammo na jaraṁ upeti,


pli: Santo have sabbhi pavedayantī”ti.


title_pli: Saṁyutta Nikāya 3.4 1. Paṭhamavagga

pli: Saṁyutta Nikāya 3.4


pli: Piyasutta


pli: “idha mayhaṁ, bhante, rahogatassa paṭisallīnassa evaṁ cetaso parivitakko udapādi:


pli: ‘kesaṁ nu kho piyo attā, kesaṁ appiyo attā’ti?


pli: Tassa mayhaṁ, bhante, etadahosi:


pli: ‘ye ca kho keci kāyena duccaritaṁ caranti, vācāya duccaritaṁ caranti, manasā duccaritaṁ caranti;


pli: tesaṁ appiyo attā.


pli: Kiñcāpi te evaṁ vadeyyuṁ:


pli: “piyo no attā”ti, atha kho tesaṁ appiyo attā’.


pli: Taṁ kissa hetu?


pli: Yañhi appiyo appiyassa kareyya, taṁ te attanāva attano karonti;


pli: tasmā tesaṁ appiyo attā.


pli: Ye ca kho keci kāyena sucaritaṁ caranti, vācāya sucaritaṁ caranti, manasā sucaritaṁ caranti;


pli: tesaṁ piyo attā.


pli: ‘appiyo no attā’ti; atha kho tesaṁ piyo attā.


pli: Yañhi piyo piyassa kareyya, taṁ te attanāva attano karonti;


pli: tasmā tesaṁ piyo attā”ti.


pli: “Evametaṁ, mahārāja, evametaṁ, mahārāja.


pli: Ye hi keci, mahārāja, kāyena duccaritaṁ caranti, vācāya duccaritaṁ caranti, manasā duccaritaṁ caranti;


pli: ‘piyo no attā’ti, atha kho tesaṁ appiyo attā.


pli: Yañhi, mahārāja, appiyo appiyassa kareyya, taṁ te attanāva attano karonti;


pli: Ye ca kho keci, mahārāja, kāyena sucaritaṁ caranti, vācāya sucaritaṁ caranti, manasā sucaritaṁ caranti;


pli: ‘appiyo no attā’ti;


pli: atha kho tesaṁ piyo attā.


pli: Yañhi, mahārāja, piyo piyassa kareyya, taṁ te attanāva attano karonti;


pli: Idamavoca …pe…


pli: “Attānañce piyaṁ jaññā,


pli: na naṁ pāpena saṁyuje;


pli: Na hi taṁ sulabhaṁ hoti,


pli: sukhaṁ dukkaṭakārinā.


pli: Antakenādhipannassa,


pli: jahato mānusaṁ bhavaṁ;


pli: Kiñhi tassa sakaṁ hoti,


pli: kiñca ādāya gacchati;


pli: Kiñcassa anugaṁ hoti,


pli: chāyāva anapāyinī.


pli: Ubho puññañca pāpañca,


pli: yaṁ macco kurute idha;


pli: Tañhi tassa sakaṁ hoti,


pli: taṁva ādāya gacchati;


pli: Taṁvassa anugaṁ hoti,


pli: Tasmā kareyya kalyāṇaṁ,


pli: nicayaṁ samparāyikaṁ;


pli: Puññāni paralokasmiṁ,


pli: patiṭṭhā honti pāṇinan”ti.


title_pli: Saṁyutta Nikāya 3.5 1. Paṭhamavagga

pli: Saṁyutta Nikāya 3.5


pli: 1. Paṭhamavagga


pli: Attarakkhitasutta


pli: Sāvatthinidānaṁ.


pli: Ekamantaṁ nisinno kho rājā pasenadi kosalo bhagavantaṁ etadavoca:


pli: “idha mayhaṁ, bhante, rahogatassa paṭisallīnassa evaṁ cetaso parivitakko udapādi:


pli: ‘kesaṁ nu kho rakkhito attā, kesaṁ arakkhito attā’ti?


pli: Tassa mayhaṁ, bhante, etadahosi:


pli: ‘ye kho keci kāyena duccaritaṁ caranti, vācāya duccaritaṁ caranti, manasā duccaritaṁ caranti;


pli: tesaṁ arakkhito attā.


pli: Kiñcāpi te hatthikāyo vā rakkheyya, assakāyo vā rakkheyya, rathakāyo vā rakkheyya, pattikāyo vā rakkheyya;


pli: atha kho tesaṁ arakkhito attā.


pli: Taṁ kissa hetu?


pli: Bāhirā hesā rakkhā, nesā rakkhā ajjhattikā;


pli: tasmā tesaṁ arakkhito attā.


pli: Ye ca kho keci kāyena sucaritaṁ caranti, vācāya sucaritaṁ caranti, manasā sucaritaṁ caranti;


pli: tesaṁ rakkhito attā.


pli: Kiñcāpi te neva hatthikāyo rakkheyya, na assakāyo rakkheyya, na rathakāyo rakkheyya, na pattikāyo rakkheyya;


pli: atha kho tesaṁ rakkhito attā.


pli: Ajjhattikā hesā rakkhā, nesā rakkhā bāhirā;


pli: tasmā tesaṁ rakkhito attā’”ti.


pli: “Evametaṁ, mahārāja, evametaṁ, mahārāja.


pli: Ye hi keci, mahārāja, kāyena duccaritaṁ caranti …pe…


pli: Bāhirā hesā, mahārāja, rakkhā, nesā rakkhā ajjhattikā;


pli: Ye hi keci, mahārāja, kāyena sucaritaṁ caranti, vācāya sucaritaṁ caranti, manasā sucaritaṁ caranti;


pli: Ajjhattikā hesā, mahārāja, rakkhā, nesā rakkhā bāhirā;


pli: tasmā tesaṁ rakkhito attā”ti.


pli: Idamavoca …pe…


pli: “Kāyena saṁvaro sādhu,


pli: sādhu vācāya saṁvaro;


pli: Manasā saṁvaro sādhu,


pli: sādhu sabbattha saṁvaro;


pli: Sabbattha saṁvuto lajjī,


pli: rakkhitoti pavuccatī”ti.


title_pli: Saṁyutta Nikāya 3.6 1. Paṭhamavagga

pli: Saṁyutta Nikāya 3.6


pli: 1. Paṭhamavagga


pli: Appakasutta


pli: Sāvatthinidānaṁ.


pli: Ekamantaṁ nisinno kho rājā pasenadi kosalo bhagavantaṁ etadavoca:


pli: “idha mayhaṁ, bhante, rahogatassa paṭisallīnassa evaṁ cetaso parivitakko udapādi:


pli: ‘appakā te sattā lokasmiṁ ye uḷāre uḷāre bhoge labhitvā na ceva majjanti, na ca pamajjanti, na ca kāmesu gedhaṁ āpajjanti, na ca sattesu vippaṭipajjanti.


pli: Atha kho eteva bahutarā sattā lokasmiṁ ye uḷāre uḷāre bhoge labhitvā majjanti ceva pamajjanti ca kāmesu ca gedhaṁ āpajjanti, sattesu ca vippaṭipajjantī’”ti.


pli: “Evametaṁ, mahārāja, evametaṁ, mahārāja.


pli: Appakā te, mahārāja, sattā lokasmiṁ, ye uḷāre uḷāre bhoge labhitvā na ceva majjanti, na ca pamajjanti, na ca kāmesu gedhaṁ āpajjanti, na ca sattesu vippaṭipajjanti.


pli: Atha kho eteva bahutarā sattā lokasmiṁ, ye uḷāre uḷāre bhoge labhitvā majjanti ceva pamajjanti ca kāmesu ca gedhaṁ āpajjanti, sattesu ca vippaṭipajjantī”ti.


pli: Idamavoca …pe…


pli: “Sārattā kāmabhogesu,


pli: giddhā kāmesu mucchitā;


pli: Atisāraṁ na bujjhanti,


pli: migā kūṭaṁva oḍḍitaṁ;


pli: Pacchāsaṁ kaṭukaṁ hoti,


pli: vipāko hissa pāpako”ti.


title_pli: Saṁyutta Nikāya 3.7 1. Paṭhamavagga

pli: Saṁyutta Nikāya 3.7


pli: 1. Paṭhamavagga


pli: Aḍḍakaraṇasutta


pli: Sāvatthinidānaṁ.


pli: Ekamantaṁ nisinno kho rājā pasenadi kosalo bhagavantaṁ etadavoca:


pli: “idhāhaṁ, bhante, aḍḍakaraṇe nisinno passāmi khattiyamahāsālepi brāhmaṇamahāsālepi gahapatimahāsālepi aḍḍhe mahaddhane mahābhoge pahūtajātarūparajate pahūtavittūpakaraṇe pahūtadhanadhaññe kāmahetu kāmanidānaṁ kāmādhikaraṇaṁ sampajānamusā bhāsante.


pli: Tassa mayhaṁ, bhante, etadahosi:


pli: ‘alaṁ dāni me aḍḍakaraṇena, bhadramukho dāni aḍḍakaraṇena paññāyissatī’”ti.


pli: “Evametaṁ, mahārāja, evametaṁ, mahārāja.


pli: Yepi te, mahārāja, khattiyamahāsālā brāhmaṇamahāsālā gahapatimahāsālā aḍḍhā mahaddhanā mahābhogā pahūtajātarūparajatā pahūtavittūpakaraṇā pahūtadhanadhaññā kāmahetu kāmanidānaṁ kāmādhikaraṇaṁ sampajānamusā bhāsanti;


pli: tesaṁ taṁ bhavissati dīgharattaṁ ahitāya dukkhāyā”ti.


pli: Idamavoca …pe…


pli: “Sārattā kāmabhogesu,


pli: giddhā kāmesu mucchitā;


pli: Atisāraṁ na bujjhanti,


pli: macchā khippaṁva oḍḍitaṁ;


pli: Pacchāsaṁ kaṭukaṁ hoti,


pli: vipāko hissa pāpako”ti.


title_pli: Saṁyutta Nikāya 3.8 1. Paṭhamavagga

pli: Saṁyutta Nikāya 3.8


pli: 1. Paṭhamavagga


pli: Mallikāsutta


pli: Sāvatthinidānaṁ.


pli: Tena kho pana samayena rājā pasenadi kosalo mallikāya deviyā saddhiṁ uparipāsādavaragato hoti.


pli: Atha kho rājā pasenadi kosalo mallikaṁ deviṁ etadavoca:


pli: “atthi nu kho te, mallike, kocañño attanā piyataro”ti?


pli: “Natthi kho me, mahārāja, kocañño attanā piyataro.


pli: Tuyhaṁ pana, mahārāja, atthañño koci attanā piyataro”ti?


pli: “Mayhampi kho, mallike, natthañño koci attanā piyataro”ti.


pli: Atha kho rājā pasenadi kosalo pāsādā orohitvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho rājā pasenadi kosalo bhagavantaṁ etadavoca:


pli: “idhāhaṁ, bhante, mallikāya deviyā saddhiṁ uparipāsādavaragato mallikaṁ deviṁ etadavocaṁ:


pli: ‘atthi nu kho te, mallike, kocañño attanā piyataro’ti?


pli: Evaṁ vutte, bhante, mallikā devī maṁ etadavoca:


pli: ‘natthi kho me, mahārāja, kocañño attanā piyataro.


pli: Tuyhaṁ pana, mahārāja, atthañño koci attanā piyataro’ti?


pli: Evaṁ vuttāhaṁ, bhante, mallikaṁ deviṁ etadavocaṁ:


pli: ‘mayhampi kho, mallike, natthañño koci attanā piyataro’”ti.


pli: Atha kho bhagavā etamatthaṁ viditvā tāyaṁ velāyaṁ imaṁ gāthaṁ abhāsi:


pli: “Sabbā disā anuparigamma cetasā,


pli: Nevajjhagā piyataramattanā kvaci;


pli: Evaṁ piyo puthu attā paresaṁ,


pli: Tasmā na hiṁse paramattakāmo”ti.


title_pli: Saṁyutta Nikāya 3.9 1. Paṭhamavagga

pli: Saṁyutta Nikāya 3.9


pli: 1. Paṭhamavagga


pli: Yaññasutta


pli: Sāvatthinidānaṁ.


pli: Tena kho pana samayena rañño pasenadissa kosalassa mahāyañño paccupaṭṭhito hoti, pañca ca usabhasatāni pañca ca vacchatarasatāni pañca ca vacchatarisatāni pañca ca ajasatāni pañca ca urabbhasatāni thūṇūpanītāni honti yaññatthāya.


pli: Yepissa te honti dāsāti vā pessāti vā kammakarāti vā, tepi daṇḍatajjitā bhayatajjitā assumukhā rudamānā parikammāni karonti.


pli: Atha kho sambahulā bhikkhū pubbaṇhasamayaṁ nivāsetvā pattacīvaramādāya sāvatthiṁ piṇḍāya pavisiṁsu.


pli: Sāvatthiyaṁ piṇḍāya caritvā pacchābhattaṁ piṇḍapātapaṭikkantā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “idha, bhante, rañño pasenadissa kosalassa mahāyañño paccupaṭṭhito hoti, pañca ca usabhasatāni pañca ca vacchatarasatāni pañca ca vacchatarisatāni pañca ca ajasatāni pañca ca urabbhasatāni thūṇūpanītāni honti yaññatthāya.


pli: Yepissa te honti dāsāti vā pessāti vā kammakarāti vā, tepi daṇḍatajjitā bhayatajjitā assumukhā rudamānā parikammāni karontī”ti.


pli: Atha kho bhagavā etamatthaṁ viditvā tāyaṁ velāyaṁ imā gāthāyo abhāsi:


pli: “Assamedhaṁ purisamedhaṁ,


pli: sammāpāsaṁ vājapeyyaṁ;


pli: Niraggaḷaṁ mahārambhā,


pli: na te honti mahapphalā.


pli: Ajeḷakā ca gāvo ca,


pli: vividhā yattha haññare;


pli: Na taṁ sammaggatā yaññaṁ,


pli: upayanti mahesino.


pli: Ye ca yaññā nirārambhā,


pli: yajanti anukulaṁ sadā;


pli: vividhā nettha haññare;


pli: Etaṁ sammaggatā yaññaṁ,


pli: Etaṁ yajetha medhāvī,


pli: eso yañño mahapphalo;


pli: Etañhi yajamānassa,


pli: seyyo hoti na pāpiyo;


pli: Yañño ca vipulo hoti,


pli: pasīdanti ca devatā”ti.


title_pli: Saṁyutta Nikāya 30.1 1. Supaṇṇavagga

pli: Saṁyutta Nikāya 30.1


pli: 1. Supaṇṇavagga


pli: Suddhikasutta


pli: Sāvatthinidānaṁ.


pli: “Catasso imā, bhikkhave, supaṇṇayoniyo.


pli: Katamā catasso?


pli: Aṇḍajā supaṇṇā, jalābujā supaṇṇā, saṁsedajā supaṇṇā, opapātikā supaṇṇā—


pli: imā kho, bhikkhave, catasso supaṇṇayoniyo”ti.


pli: Paṭhamaṁ.